title: Menestys

text: Liike-elämässä menestyksellä tarkoitetaan taloudellista menestystä, joka tarkoittaa lähes samaa asiaa kuin kilpailukyky. Kilpailukykyä ja menestystä markkinoilla voidaan varmistaa muun muassa tunnistamalla ja täyttämällä markkina-aukot kilpailijoita nopeammin sekä kasvattamalla tuottoja kehityskustannuksia kohdistamalla. Yhtiöiden menestys markkinoilla on viime kädessä kiinni asiakkaiden tarpeiden ymmärtämisestä. Se edellyttää kykyä ohjata kuluttajan valintaa jakelutiessä ja näin aikaansaada nopeasti myyntiä.


title: Kirikou ja paha noita

text: Kirikou ja paha noita () on vuoden 1998 piirrosanimaatio, jonka on käsikirjoittanut ja ohjannut Michel Ocelot. Se kertoo vastasyntyneestä pojasta Kirikousta, joka pelastaa kylänsä ilkeältä noidalta Karabalta. Elokuva perustuu afrikkalaiseen kansantaruun.


title: Kirikou ja paha noita

text: Elokuvan ensi-ilta oli Ranskassa 9. joulukuuta 1998 ja Suomessa 16. marraskuuta 2001.


title: Kirikou ja paha noita

text: Pienessä afrikkalaisessa kylässä syntyy poika nimeltä Kirikou ainutlaatuisella tavalla. Hän ei ole tavallinen lapsi, vaan on erittäin määrätietoinen ja heti syntymänsä jälkeen hän osaa puhua ja kävellä. Kirikoun äiti kertoo tälle kuinka ilkeä noita on kuivattanut kylän lähteen, vienyt kullan ja syönyt kaikki kylän miehet lukuun ottamatta yhtä, Kirikoun enoa. Kirikou saa lähteen veden jälleen virtaamaan, sekä pelastaa kylän lapset kahteen kertaan noidan ansoista, jolloin häntä aletaan pitää sankarina. Kirikou päättää saattaa taisteluun lähtevän enonsa noidan luo ja pelastaa tämän huijaamalla noitaa. Kirikou palaa enonsa kanssa kylään ja saa kuulla isoisänsä asustavan vuorilla, noidan talon takana. Sinne hän joutuu kaivamaan tunnelin, sillä noita vartioi taloaan tarkasti. Kirikou löytää isoisänsä, joka kertoo noidan muuttaneen soturit taikakaluiksi, eikä syönyt heitä. Kirikou kuulee myös että noidan selkään on isketty myrkytetty oka, mikä teki hänestä pahan. Kirikou kaivautuu noidan taloon ja varastaa sekä piilottaa kullan, jonka noita ryöväsi kyläläisiltä. Noita lähtee etsimään kultaa, jolloin Kirikou hyppää hänen selkäänsä puusta ja vetää okan irti hänen selästään. Noita vapautuu kirouksesta ja muuttaa Kirikoun aikuiseksi, jolloin he rakastuvat tosiinsa. Kylän väki ei kuitenkaan enää tunnista Kirikouta tämän ollessa aikuinen ja he uhkaavat tappaa noidan. Kirikoun äiti kuitenkin saapuu ajoissa paikalle ja tunnistaa Kirikoun kasvoista. Silloin Kirikoun isoisä saapuu paikalle kirouksesta vapautuneiden sotureiden saattelemana. Lopuksi kylän väki juhlii Kirikouta.


title: Kirikou ja paha noita

text: Elokuvan sisältämä luonnollinen alastomuus on herättänyt vastustusta joissakin elokuvan levittäjissä. Osa on vaatinut housujen piirtämistä alastomien poikien ja miesten vaatettamiseksi samoin kuin rintaliivien piirtämistä naisille. Michel Ocelot kieltäytyi tästä vedoten afrikkalaiseen kulttuuriin. Kiistan seurauksena elokuvaa ei julkaistu joissakin maissa kuin vasta neljä vuotta sen valmistumisen jälkeen.


title: Timecop

text: Timecop on vuonna 1994 ensi-iltansa saanut tieteis-toimintaelokuva. Elokuvan ohjasi Peter Hyams ja pääosassa on Jean-Claude Van Damme. Elokuva pohjautuu Mike Richardsonin ja Mark Verheidenin tekemään Time Cop -sarjakuvaan.


title: Timecop

text: Vuonna 1994 kehitettiin aikakone, jolla pystytään siirtymään ajassa taaksepäin. Aikamatkailun väärinkäyttöä estämään perustettiin erikoisryhmä, johon elokuvan päähenkilö Max Walker kuuluu. Hänen toimeenkuvaansa kuuluu "aikavarkaiden" kiinni saaminen. Eräänä iltana tuntemattomat miehet murtautuvat Walkerin kotiin ja tappavat hänen vaimonsa. Kymmenen vuotta kuluu ja Walker työskentelee edelleen erikoisryhmässä, mutta jotkut hänen ryhmästään ovat alkaneet itsekin tehdä aikavarkauksia. Yrittäessään pysäyttää heitä Walker pääsee suuren jutun jäljille, mikä johdattaa hänet senaattori Aaron McCombin luokse. Pian Walker huomaakin vaimonsa murhassa ja McCombissa monia yhtäläisyyksiä. Walker lähtee McCombin perään halki ajan, ja samalla hänellä on mahdollisuus korjata vuosien takaiset virheet.


title: Mauritanian jalkapallomaajoukkue

text: Mauritanian jalkapallomaajoukkue edustaa Mauritaniaa kansainvälisessä jalkapallossa. Joukkue ei ole koskaan selviytynyt arvokisoihin. Sen korkein FIFA-ranking-sijoitus on 85 joulukuussa 1995 ja alin sijoitus 206, joulukuussa 2012. Joukkueen päävalmentajana toimii ranskalainen Corentin Martins.


title: Alfred Grandidier

text: Alfred Grandidier (20. joulukuuta 1836 – 13. syyskuuta 1921, Pariisi) oli ranskalainen luonnontieteilijä ja tutkimusmatkailija.


title: Alfred Grandidier

text: Grandidier syntyi hyvin varakkaaseen sukuun. Veljensä Ernest Grandidierin (1833–1912) kanssa he osallistuivat tutkimusmatkalle, ja tutkivat erityisesti Andien, Perun, Chilen, Bolivian, Argentiinan ja Brasilian luontoa vuosina 1858 ja 1859. He keräsivät huomattavan kokoelman, jonka Ernest tutki ja luetteloi 1860.


title: Alfred Grandidier

text: 1863 Alfred matkusti Intiaan ja Ceylonille. Hänen tarkoituksenaan oli tutkia Tiibetin ylänköä, mutta kuumetautiin sairastuminen esti tämän aikeen. Hän matkusti Sansibarin saarelle toipumaan sairaudesta ja tutki saaren luontoa laatien joitakin tieteellisiä kirjoituksia. Sitten hän matkusti Réunionin saarelle, josta hän 1865 matkusti Madagaskarille. Hän tutki Madagaskarin luontoa varsin perusteellisesti useiden vuosien ajan, kulkien tuhansia kilometrejä sekä sisämaassa että rannikolla. Hänen muistiinpanojensa perusteella saaresta laadittiin kartta. 1870 hän palasi lopullisesti Ranskaan ja avioitui samana vuonna neiti Vergén kanssa.


title: Alfred Grandidier

text: Ranskassa hän ryhtyi kirjoittamaan laajaa teosta Madagaskarista, "L'Histoire politique, physique et naturelle de Madagascar". Teoksen laatimiseen osallistui myös muita kirjoittajia, kuten Alphonse Milne-Edwards ja Leon Vaillant. Valmistuessaan teoksessa oli 40 osaa, joista viimeiset julkaisi postuumisti Grandidierin poika Guillaume Grandidier.


title: Alfred Grandidier

text: Grandidier valittiin Ranskan Tiedeakatemian jäseneksi 1885. Hän oli Ranskan Maantieteellisen seuran puheenjohtaja 1901–1905.


title: Alfred Grandidier

text: Alfred Grandidier nimesi myös uusia lintulajeja, muun muassa eteläntöyhtökukun maanmiehensä Jules Verreauxin kunniaksi.


title: Alfred Grandidier

text: Grandidierin työt vaikuttivat merkittävästi siihen, että Ranskan hallitus kiinnostui Madagaskarista ja että se liitettiin maan protektoraatiksi 1896.


title: Ranneluu

text: Ranneluut (ossa carpi) muodostavat ranteen luisen osan, joka niveltyy yläpäästään värttinä- ja kyynärluuhun sekä alapäästään kämmenluihin. Ranneluiden proksimaalisen rivin luita ovat radiaalisesta ulnaariseen lueteltuina:Distaalisen rivin luita ovat radiaalisesta ulnaariseen lueteltuina:Ranneluiden lukumäärä vaihtelee eri eläinlajeilla. Ihmisellä ja sialla ovat kaikki kahdeksan ranneluuta, hevosella saattaa puuttua iso monikulmaluu, lihansyöjillä vene- ja puolikuuluu ovat fuusioituneet yhdeksi luuksi. Märehtijöiltä puuttuu veneluu, lisäksi puolikuu- ja kolmioluu ovat fuusioituneet.


title: Mopsos

text: Mopsos () oli kreikkalaisessa mytologiassa kahden eri tietäjän nimi.


title: Mopsos

text: Mopsos oli Ampykoksen ja nymfi Khloriin poika, joka syntyi Thessaliassa. Hän oli Idmonin lisäksi toinen argonauttien joukossa olleista tietäjistä, joka oli saanut oppinsa Apollonilta. Mopsos osasi myös lintujen kielen. Hänen mainitaan osallistuneen muiden sankareiden joukossa Kalydonin metsästykseen.


title: Mopsos

text: Mopsoksen kerrotaan kuolleen Libyassa käärmeen puremaan astuessaan sen ensin sen hännän päälle. Käärme puolestaan oli saanut alkunsa gorgo Medeian irrotetusta päästä tippuneista veripisaroista Perseuksen lennettyä Pegasoksella alueen yli paluumatkallaan kohti kuningas Polydekteen hovia.


title: Mopsos

text: Mopsos oli Manton, Teiresiaan täyttären, ja joko Rhakioksen tai itse Apollonin poika. Hänet tunnettiin erityisesti toimistaan Amfilokhoksen hovissa, jossa hänen ja Kalkhaan, toisen tietäjän, välille muodostui kilpailutilanne. Amfilokhoksen kysyttyä menestystään tulevassa sodassa, Kalkhas ennusti suurta voittoa, kun taas Mopsos kertoi tuloksena olevan ainoastaan katkeria tappioita. Amfilokhos seurasi Kalkhaan neuvoa, mutta seuraukset olivat juuri sellaiset kuin Mopsos oli kertonut. Myöhemmin tietäjät joutuivat keskinäiseen kilpailuun taidoistaan. Kalkhaan kysymykseen eräässä viikunapuussa olevien viikunoiden lukumäärästä Mopsos vastasi niitä olevan 10 001, ja tämän todettiin laskemisen jälkeen olevan totta. Mopsos puolestaan asetti Kalkhaalle kysymyksen, kuinka monta porsasta eräs emakko odotti, ja Kalkhas vastasi niitä olevan kahdeksan. Mopsos korjasi niitä olevan yhdeksän, ne kaikki olisivat uroksia ja kertoi vielä niiden syntymähetken. Kun näin myös tapahtui, Kalkhas tappiostaan murtuneena kuoli. Strabo tosin kertoo yhdestä versiosta, jossa Kalkhaan kysymys ei olisi alun perinkään koskenut viikunapuuta vaan emakkoa, ja tämän lisäksi toisesta, jossa Kalkhaan kuolema olisi johtunut oraakkelin ennustuksesta, että tämä kuolisi, kun hän kohtaisi parempansa.


title: Mopsos

text: Myöhemmin Amfilokhos perusti Mopsoksen kanssa Malloksen kaupungin. Amfilokhos purjehti kuitenkin takaisin kotimaahansa Argokseen Mopsoksen jäädessä hallitsemaan perustettua kaupunkia. Hän palasi takaisin Mallokseen vaatien joko kuninkuutta tai ylipapin asemaa. Mopsos ei kuitenkaan halunnut luovuttaa asemaansa, jolloin seuranneessa taistelussa molemmat saivat surmansa, ja heidät haudattiin Magarsa-vuoren juurelle.


title: Tony Richardson

text: Cecil Antonio ”Tony” Richardson (5. kesäkuuta 1928 – 14. marraskuuta 1991) oli brittiläinen elokuva- ja teatteriohjaaja sekä elokuvatuottaja. Hänelle myönnettiin Parhaan ohjauksen Oscar-palkinto (myös paras elokuva) vuonna 1963 elokuvasta "Tom Jones – hulivilihurmuri", ja hän oli myös Bafta-palkittu.


title: Tony Richardson

text: Richardson syntyi Shipleyssä, Yorkshiressa, ja oli vuosina 1962–1967 naimisissa näyttelijä Vanessa Redgraven kanssa. Parin tyttäret ovat Natasha ja Joely Richardson, jotka molemmat ovat tunnettuja näyttelijöitä.


title: Tony Richardson

text: Richardsonin läpimurto teatteriohjaajana oli John Osbornen näytelmän "Nuori viha" ("Look Back in Anger") kantaesitysten ohjaukset ensin Lontoossa 1956 ja sitten New Yorkin Broadwayllä 1957. Myöhemmin hän ohjasi näytelmän vielä elokuvaksi "Nuori viha" (1959).


title: Tony Richardson

text: Richardsonin viimeiseksi elokuvaksi jäi vuonna 1994 ensi-iltansa saanut "Sininen taivas". Biseksuaali Richardson kuoli AIDS:in komplikaatioihin Los Angelesissa 14. marraskuuta 1991.


title: Wounded Knee (albumi)

text: Wounded Knee on Jukka Kuoppamäen keväällä 1973 julkaistu albumi, ja samalla ensimmäinen, jonka julkaisi hänen oma levy-yhtiönsä Satsanga Records. Kuoppamäen aikaisempiin albumeihin verrattuna "Wounded Knee" suuntautui entistä vahvemmin rockiin päin. Lisäksi levy sisältää poppia ja iskelmää, jota Kuoppamäki ja taustayhtye Castanja rockin lisäksi esittivät tanssilavoilla. Uusia kappaleita harjoiteltiin keikoilla, minkä jälkeen ne äänitettiin studiossa. Levyn jakelusta vastasi Love Records.


title: Wounded Knee (albumi)

text: Albumi äänitettiin kolmen yön aikana, 26. – 28. maaliskuuta 1973 Microvox-studiolla Lahdessa. Nauhoitukset jouduttiin tekemään öisin, sillä äänittäjä Pekka Nurmikalliolla oli myös päivätyö. "Wounded Knee" on myös Kuoppamäen ensimmäinen albumi, joka on äänitetty kokonaan pienessä Microvoxin kellaristudiossa. Taustayhtye Castanjan Kari Hillon mukaan studion laatu oli kelvollinen, mutta ensimmäisten levyjen kohdalla kuunteluolosuhteet olivat haastavat, sillä erityisesti levyjen ylä-äänet kuulostivat täysin erilaisilta kuin miltä niiden studiossa oli kuviteltu kuulostavan.Kuoppamäki: s. 91–92


title: Wounded Knee (albumi)

text: Nimikappale ”Wounded Knee” käsittelee ajankohtaista Wounded Kneen valloitusta, kappaleet ”Aniara”, ”Hän” ja ”Nadja” puolestaan Kuoppamäen esoteerisia harrastuksia. ”Onnen maa” sijoittui vuonna 1973 Suomen euroviisukarsinnassa sijalle kuusi. Itse albumi ylsi Suomessa listan sijalle 20. Se oli listalla viiden viikon ajan.A-puoliB-puoli


title: USS Theodore Roosevelt (CVN-71)

text: USS Theodore Roosevelt (CVN-71) on yhdysvaltain laivaston Nimitz-luokan lentotukialus. Aluksen lempinimi on "the Big Stick" ja sen kutsunimi on "Rough Rider", joka oli myös presidentti Theodore Rooseveltin vapaaehtoisen ratsuväkiyksikön nimi Espanjan ja Yhdysvaltojen sodassa. Alus oli ensimmäinen Yhdysvaltain laivaston lentotukialus, joka rakennettiin suurmoduleina. Menetelmä vähensi kulkuaukkojen tekoa ja uudelleen sulkemista sekä mahdollista pidemmälle viedyt esiasennukset moduleihin. Menetelmän teki mahdolliseksi 900 tonnin nosturin käyttöönotto kokoonpanohallissa ja se lyhensi 16 kuukautta rungon tekoaikaa.


title: USS Theodore Roosevelt (CVN-71)

text: Alus tilattiin 30. syyskuuta 1980 Newport News Shipbuilding and Drydock Companyltä Newport Newsistä Virginiasta. Sen köli laskettiin 31. lokakuuta 1981 puolustusministeri Caspar Weinbergerin hitsatessa ensimmäisen sauman. Laivastoministeri John F. Lehman ilmoitti 3. marraskuuta 1981 aluksen nimeksi tulevan "USS Theodore Roosevelt". Alus laskettiin vesille 27. lokakuuta 1984 kumminaan Barbara Lehman. Alus liitettiin laivastoon 25. lokakuuta 1986 ensimmäisenä päällikkönään Paul W. Parcells.


title: USS Theodore Roosevelt (CVN-71)

text: Alus lähti 3. marraskuuta lentokannen lujuustesteihin Virginian rannikolle. Laivaston kuljetuslaivueen VRC-40 C-1A laskeutui vielä samana päivänä ensimmäisenä koneena aluksen kannelle. Seuraavana päivänä Laivaston koelentokeskuksen () A-7E Corsair II laukaistiin ensimmäisenä lentokoneena ilmaan aluksen katapultilla.


title: USS Theodore Roosevelt (CVN-71)

text: "USS Theodore Roosevelt" saapui 17. marraskuuta ensimmäisen kerran tulevaan kotisatamaansa Norfolkin laivastotukikohtaan. Alus oli 7.-19 joulukuuta Jacksonvillen koeampuma-alueella asejärjestelmien testauksessa. ALus lähti 4. tammikuuta 1987 merelle kuuden viikon vastaanottotesteihin Guantanamonlahdelle. Testien päätyttyä alus palautettiin 30. maaliskuuta valmistajalle havaittujen vikojen ja puutteiden korjaamiseksi.


title: USS Theodore Roosevelt (CVN-71)

text: Laiva palasi palvelukseen 27. heinäkuuta suorittaen kolmen vuorokauden vastaanottotarkastuksen, jonka jälkeen se suoritti vielä kestokokeita syyskuun lopulle. Aluksen päällikkö Parcells luovutti 3. lokakuuta aluksen päällikkyyden Dayton W. Rittille.


title: USS Theodore Roosevelt (CVN-71)

text: Kommodori Charles S. Abbot vastaanotti 9. kesäkuuta 1990 aluksen päällikkyyden Dayton W. Rittiltä. Alus oli ensimmäisen kerran taistelutoimissa operaatio Aavikkomyrskyssä. Se saapui 14. tammikuuta Punaisellemerelle läpäistyään Suezin kanavan. Aluksen lennosto CVW-8 teki ensimmäisen taistelulentonsa 19. tammikuuta 1991. Se menetti 24. tammikuuta ensimmäisen koneensa, kun hävittäjäpommittajalaivueen VFA-15 F/A-18 Hornet putosi konerikon seurauksena mereen. Lennosto kärsi ensimmäisen taistelutappionsa rynnäkkölaivue VA-36:n A-6 koneen tuhouduttua Faylaka-saarelle iskiessään. Alukselta tehtiin yli 4 200 lentotehtävää, mikä on enemmän kuin miltään toiselta lentotukialukselta.


title: Mikko Haukkala

text: Mikko Leo Johannes Haukkala (s. 22. kesäkuuta 1985 Vaasa) on suomalainen pesäpalloilija, joka on edustanut kaudesta 2015 alkaen Vimpelin Vetoa. Samaa seuraa hän on edustanut myös vuosina 2008–2012. Haukkala on valittu neljästi itä–länsi-otteluun. Hänen aikaisempia seurojaan ovat olleet Koskenkorvan Urheilijat ja Nurmon Jymy. Haukkalan kasvattajaseura on Ylihärmän Junkkarit. Superpesiksessä hän on pelannut vuodesta 2007.


title: Libitina

text: Libitina oli roomalainen hautajaisten ja vainajien jumalatar. Hänen pyhäkössään säilytettiin ruumispaareja ja pidettiin vainajien luetteloa.


title: Maunu Eerikinpojan ristiretki

text: Maunu Eerikinpojan ristiretki oli Ruotsin ja Novgorodin välinen sota vuosina 1348–1351. Sota on ensimmäinen, joka on dokumentoitu hyvin niin ruotsalaisissa kun novgorodilaisissakin lähteissä. Ruotsin papisto ja erityisesti Pyhä Birgitta kannattivat sotaa Novgorodia vastaan.


title: Maunu Eerikinpojan ristiretki

text: Sodan aikana ruotsalaiset valtasivat Pähkinälinnan vuonna 1348, mutta novgorodilaiset valtasivat sen seuraavana vuonna takaisin. Vuonna 1351 novgorodilaiset epäonnistuivat yrityksessään vallata Viipuri. Sota päättyi pian tämän jälkeen Ruotsiin levinneen ruton ja sisäpoliittisten ongelmien takia.


title: Maunu Eerikinpojan ristiretki

text: Ruotsi ja Novgorod olivat solmineet niin sanotun Käkisalmen sodan jälkeen Pähkinäsaaren rauhan vuonna 1323. Tämän jälkeen Novgorod hakeutui Liettuan suojelukseen, mutta jo 1340-luvulla se joutui taas Moskovan ruhtinaskunnan valtapiiriin. Sen enempää liettualaiset kuin moskovalaisetkaan eivät kuitenkaan olleet kiinnostuneita sodasta Ruotsia vastaan. Tästä huolimatta Novgorodin ja Ruotsin alueilta tehtiin pieniä sotaretkiä vastustajan alueelle. Esimerkkinä tästä on Viipurin käskynhaltijan Sten Turenpoika Bielken sekaantuminen Novgorodin alueella alkaneeseen kapinaan vuonna 1337. Venäläiset puolestaan suorittivat eräiden lähteiden mukaan retken ruotsalaisten alueelle vuonna 1346. Ruotsin kuningas Maunu Eerikinpoika alkoi valmistella sotaa jo vuonna 1347, mutta ennen tätä Novgorod joutui Liettuan hyökkäysten kohteeksi. Moskovan ruhtinas ei ollut kovin kiinnostunut tulemaan Novgorodin avuksi. Kaiken lisäksi Novgorodia vaivasivat myös sisäiset kiistat, koska Novgorodin pajarit yrittivät saada kaupungin valtaansa.


title: Maunu Eerikinpojan ristiretki

text: 1300-luvun alkupuolella ristiretkiaate oli toden teolla rantautunut Ruotsiin. Ruotsin rälssi sai paljon vaikutteita Manner-Euroopan kulttuurista, ja Maunu Ladonlukon hallituskauden aikana monet saksalaiset aateliset asettuivat asumaan Ruotsiin. Heidän mukanaan ruotsalainen rälssi omaksui uuden aatemaailman, johon kuuluivat myös ristiretket. Myös paavi jatkoi aikaisempia yrityksiään saada Ruotsin hallitsijat tukemaan rahallisesti ristiretkiä. Tämänkaltaisia veroja oli otettu käyttöön jo aikaisemmin, mutta 1320-luvulla paavi lupasi Ruotsin kruunulle puolet ristiretkiin kerätyistä verotuloista. Samanlaisen tarjouksen olivat aikaisemmin saaneet myös Ranskan ja Englannin hallitsijat. Tämä oli Ruotsin kruunulle tärkeää, koska se kärsi tuohon aikaan rahapulasta, jonka osasyy oli Skånen osto tanskalaisilta 34 000 hopeamarkalla.


title: Maunu Eerikinpojan ristiretki

text: Sodan osatekijänä oli myös se, että Pohjolassa oli 1340-luvulla epätavallisen rauhallista, koska Ruotsi ja Norja olivat personaaliunionissa, ja vuonna 1343 Maunu varmisti asemansa saadessaan poikansa Håkanin julistetuksi Norjan kuninkaaksi.Ruotsin vanha vihollinen Tanska taas oli vielä sekasorron vallassa oltuaan kokonaan ilman kuningasta 1330-luvulla.


title: Maunu Eerikinpojan ristiretki

text: Kuningasperheen läheisenä neuvonantajana, myöhemmin pyhänä Birgittana tunnetun, Birgitta Birgerintyttären vaikutusvalta Ruotsin hovissa oli suuri. Birgitta oli jo lapsesta asti nähnyt uskonnollisia näkyjä, ja hän oli myös kuninkaan sukulainen äitinsä puolelta. Lisäksi hänen ystäviinsä kuului muun muassa Turun piispa Hemming ja Birgitan veli Israel Birgerinpoika oli noussut kuningas Maunun korkeimmaksi virkamieheksi. Birgitan miehen kuoleman jälkeen, noin vuonna 1344, hänen arvovaltansa vain kasvoi, ja häntä alettiin pitää profeettana. Arkkipiispan nimittämä komissio tuli siihen tulokseen, että Birgitan näyt tulivat suoraan taivaasta, ja että niihin oli siten suhtauduttava vakavasti. Kuningas Maunu oli Birgitan ihailija ja otti mielellään vastaan Birgitan sanoman. Birgitan suosiosta kuninkaan hovissa kertoo sekin, että kuningas lahjoitti useita tiloja Birgitan perustamalle luostarille Itä-Götanmaalla. Kuningas Maunulle Birgitan saarnat ristiretkestä Novgorodia vastaan olivat mieluista kuultavaa. Birgitan ohella myös papiston parissa oli saarnattu jo aikaisemminkin ristiretken puolesta.


title: Maunu Eerikinpojan ristiretki

text: Näkyjensä kautta Birgitta sai täydelliset ohjeet ristiretken järjestämisestä. Birgitta kuvasi näyissään muun muassa millainen ideaaliritarin täytyi olla. Birgitta hylkäsi myös ajatuksen sodista kristittyjen hallitsijoiden välillä, ja Maunu Eerikinpojan sota Tanskaa vastaan vuosina 1342–1343 oli loppunut tappioon juuri tästä syystä. Birgitan mielestä kuninkaan tuli käyttää sotilaitaan laajentamaan kristinuskoa itään pakanoiden maille. Ilmeisesti Maunu kysyi neuvoa suoraan Birgitalta siitä, oliko Jumalan tahto, että hän hyökkäisi pakanoita vastaan. Birgitta sai vastauksensa suoraan Jeesukselta, joka neuvoi, miten ristiretki tulisi järjestää. Armeijan tuli koostua niin sotilaista kuin munkeista ja papeistakin, joiden tuli yrittää käännyttää pakanat. Sotilaiden tuli marssia kahden lipun alla: rauhanlipun, johon oli kuvattu Jeesuksen kärsimys, ja sotalipun, johon oli kuvattu oikeudenmukaisuuden miekka. Pakanoille tuli myös tarjota rauhaa sitä vastaan, että he ottivat vastaan kristinuskon. Vain jos pakanat eivät suostuisi ottamaan vastaan oikeaa uskoa, tulisi Maunun hyökätä heidän kimppuunsa. Voiton jälkeen pakanat tuli joko tappaa tai kastaa kristinuskoon. Vallatuille maille tuli myös rakennuttaa kirkkoja. Taistelussa kuolleet kristityt sotilaat tulisivat saamaan palkintonsa taivaassa. Kuolleet pakanat saivat myös pienemmän kuolemanjälkeisen rangaistuksen. Birgitan näkyjen mukaan ristiretkiarmeijan täytyisi myös olla pieni, koska suuressa armeijassa olisi varmasti mukana syntiä tehneitä.


title: Maunu Eerikinpojan ristiretki

text: 1450-luvulla kirjoitetun Förbindelsedikt-runon mukaan Maunu Eerikinpoika sai ohjeita ristiretkeä varten myös Neitsyt Marialta. Kuninkaan piti ottaa mukaansa vain omia sotilaitaan, ei ulkomaalaisia. Tämä on luultavasti kuitenkin vain 1400-luvulle tyypillistä ja suunnattu tanskalaisia ja saksalaisia vastaan.


title: Maunu Eerikinpojan ristiretki

text: Vaikka sodan motivaatio olikin uskonnollinen, oli kuningas Maunulla varmasti myös rationaalisia tavoitteita. Vuosina 1344–1347 ristiretkiaikeista muotoutui todellisia suunnitelmia. Maunu Eerikinpoika yritti saada norjalaiset – hän oli tuolloin myös Norjan kuningas – mukaan sotaan Novgorodia vastaan. Norjassa sodasta ei oltu kovin innostuneita. Saadakseen norjalaiset mukaan projektiin kuningas painotti sodan uskonnollisia tavoitteita. Vuonna 1346 Maunun ja kuningatar Blankan ollessa Lödösessä he tekivät testamenttinsa, jossa kuningas vannoi hyökkäävänsä Jumalan vihollisia vastaan. Jos kuningas ei ennen kuolemaansa olisi tätä tehnyt, tulisi sata sotilasta lähettää kuninkaan sijaan. Suomen verotuloista tuli ottaa tarvittava summa tähän tehtävään.


title: Maunu Eerikinpojan ristiretki

text: Maunun armeijaan kuului "Förbindelsediktin" mukaan myös tanskalaisia ja saksalaisia palkkasotilaita. Mukana oli myös eräs Holsteinin herttua, luultavasti Henrik II, joka oli jo aikaisemmin sotinut liettualaisia vastaan. Mukana oli myös muita saksalaisia, jotka olivat olleet mukana monilla ristiretkillä.


title: Maunu Eerikinpojan ristiretki

text: Novgorodilaisen kronikan mukaan Maunu lähetti ennen sotaa, vuonna 1348, novgorodilaisten luokse diplomaatteja. Kronikan mukaan nämä vaativat novgorodilaisia uskonnollisiin neuvotteluihin, joissa oli tarkoitus keskustella siitä, kenen uskonto oli parempi. Häviäjä kääntyisi neuvottelujen jälkeen voittajan uskoon. Jos novgorodilaiset eivät suostuisi neuvotteluihin, Maunu lähettäisi armeijansa heidän kimppuunsa. Kronikan kuvaus neuvottelupyynnöstä vastaa melko hyvin Pyhän Birgitan antamia neuvoja. Novgorodilaiset neuvoivat ruotsalaisia lähettämään neuvottelijansa Konstantinopoliin, josta he itse olivat uskontonsa saaneet. Novgorodilaiset lähettivät silti myös neuvottelijoita, jotka saapuivat Pähkinäsaareen samaan aikaan kun kuningas Maunu tuli Viipuriin armeijansa kanssa.


title: Maunu Eerikinpojan ristiretki

text: Viipurissa Maunu otti vastaan novgorodilaisen lähettilään Kuzma Tverdislavitšin. Novgorodilaisille kävi pian selväksi, ettei kuningas ollut kiinnostunut neuvottelemaan mistään muusta kuin uskonnosta. Maunu toisti aikaisemmat vaatimuksensa siitä, että novgorodilaisten tuli kääntyä katolisuuteen, mutta siihen ortodoksiset novgorodilaiset eivät tietenkään voineet suostua. Neuvottelujen päätyttyä lähettiläät palasivat Pähkinäsaareen, jonne Maunu pian hyökkäsi armeijansa kanssa. Pähkinälinna piiritettiin ja ruotsalaiset alkoivat pakkokäännyttää paikallista väestöä. Novgorodista lähetettiin Ontsifor Lukinitšin, Jakob Tšotovin ja Mihail Fefilatovin johdolla joukkoja ruotsalaisia vastaan. Novgorodilaisen kronikan mukaan käytiin taistelu, jossa ruotsalaiset menettivät 500 miestä ja tuntematon määrä ruotsalaisia jäi vangiksi. Kronikan mukaan vain kolme novgorodilaisista olisi kaatunut. Sen mukaan taistelu tapahtui Shabtšinin kentällä. Novgorodilaisten voitosta huolimatta ruotsalaiset jatkoivat sotaretkeään. Kronikan mukaan tämä johtui novgorodilaisten keskinäisistä kiistoista. Novgorodista lähetettiin avunpyyntö Moskovan suurruhtinaalle Semjonille, joka lupasi tulla johtamaan joukkoja ruotsalaisia vastaan. Semjonilla oli kuitenkin ongelmia Kultaisen ordan kanssa, ja hänen oli palattava Moskovaan. Hän lähetti novgorodilaisten avuksi veljensä Iivanan, joka viivytteli pitkään, ennen kuin lähti joukkoineen ruotsalaisia vastaan. Ruotsalaisissa lähteissä tappiota ei mainita vaan se, että Maunun joukot valtasivat Pähkinälinnan 6. elokuuta 1348. "Förbindelsediktin" mukaan linnan varuskunta antautui ja antoi kastaa itsensä sitä vastaan, että sai palata Novgorodiin. Lähettiläänä toimineen Kuzman ruotsalaiset vangitsivat.


title: Maunu Eerikinpojan ristiretki

text: Ruotsalaisten operaation tavoitteena oli ilmeisesti siirtää Ruotsin itäraja Nevalle. Ruotsalaisten hyökkäystä helpotti se, että Saksalainen ritarikunta hyökkäsi samoihin aikoihin Novgorodille tärkeää Pihkovaa vastaan.


title: Maunu Eerikinpojan ristiretki

text: Vallattuaan Pähkinäsaaren Maunu palasi takaisin Ruotsiin mukanaan suurin osa joukoistaan. Kun Novgorodissa majaillut ruhtinas Iivana sai kuulla Maunun lähteneen, palasi hän takaisin Moskovaan novgorodilaisten valituksista huolimatta. Novgorodilaiset lähettivät oman armeijansa valtaamaan takaisin Pähkinälinnaa. Armeija saapui paikalle vain pari viikkoa Maunun lähdön jälkeen. Novgorodilaiset aloittivat piirityksen, joka jatkui talven yli. Tässä tapauksessa selvästi virheellisen Förbindelsediktin mukaan Maunu oli vielä paikalla, kun novgorodilaiset aloittivat piirityksen. Nähdessään novgorodilaiset kuningas tokaisi, että hänen pois ajamansa parrat olivat jo ehtineet kasvaa takaisin.


title: Maunu Eerikinpojan ristiretki

text: Pähkinäsaari oli tärkeä novgorodilaisten kaupankäynnin kannalta. Myös muualta Venäjältä tuli joukkoja novgorodilaisten avuksi. Pähkinäsaaren ruotsalainen varuskunta sinnitteli linnoituksessa talven yli, mutta helmi- tai maaliskuussa novgorodilaiset valtasivat sen. Kronikan mukaan novgorodilaiset käyttivät heittokoneita. Varuskunnan sotilaat tapettiin tai otettiin vangiksi. Ruotsista piiritetylle linnoitukselle ei tullut minkäänlaista apua. Ehkä Maunu odotti novgorodilaisten lähettävän neuvottelijoita tai ehkä hänellä ei yksinkertaisesti ollut varaa jatkaa sotaa. Novgorodilaiset tekivät luultavasti tämän jälkeen sotaretken pohjoiseen aina Norjaan asti. Maunu Eerikinpoika yritti samaan aikaan saada aikaiseksi kauppasaarron Novgorodia vastaan.


title: Maunu Eerikinpojan ristiretki

text: Vuonna 1350 Ruotsiin iski rutto. Maunu oli valmistelemassa uutta sotaretkeä novgorodilaisia vastaan ja on kiisteltyä, kuinka paljon rutto itse asiassa vaikutti sodan valmisteluihin. Luultavasti Maunu hankki palkkasotilaita sotaretkeään varten. Valtakunnan rahakirstut ammottivat kuitenkin tyhjyyttään. Etenkin aikaisemmin tapahtunut Skånen osto tanskalaisilta vaikutti raskaasti. Maunu sai uudelle sodalleen paavin tuen, joka lupasi samat edut "pakanoita" vastaan sotiville kuin Pyhälle maalle ristiretkelle lähtevillekin. Sotaretki alkoi hyvin, mutta loppui lopulta ruotsalaisten tappioon. Lopulta ruotsalaisten laivasto joutui myrskyyn ja hajaantui.


title: Maunu Eerikinpojan ristiretki

text: Vuonna 1351 Maunu oli Virossa ja Liivinmaalla yrittämässä saada aikaan kauppasaartoa Novgorodia vastaan. Keväällä novgorodilaiset tekivät ruhtinaansa johdolla retken Suomeen. Novgorodilaiset saapuivat Viipurin edustalle 21. maaliskuuta. Viipurin esikaupunki poltettiin ja sitä ympäröivä alue ryöstettiin. Seuraavana päivänä linnan varuskunta teki hyökkäyksen, joka kuitenkin torjuttiin. Novgorodilaiset eivät kuitenkaan pystyneet valtaamaan Viipuria ja lähtivät pian pois. Ruotsalaiset ja novgorodilaiset solmivat luultavasti rauhan vuoden 1351 keväällä. Maunu jatkoi uusien sotien suunnittelemista, mutta Ruotsin sisäiset ongelmat pakottivat hänet luopumaan niistä.


title: Valentín Ferraz

text: Valentín Ferraz y Barrau (14. helmikuuta 1792 – 31. elokuuta 1866 Madridissa) oli espanjalainen sotilas, poliitikko ja Espanjan pääministeri. Hän oli virassa 12.–28. elokuuta 1840 ja ehti toimia siinä vain 17 päivää.


title: Valentín Ferraz

text: Hän kuului sukuun, jossa oli sotilaita, poliitikkoja ja juristeja. Valentín Ferraz aloitti sotilasuransa 16-vuotiaana. Vuonna 1816 hänet lähetettiin ratsuväen mukana Peruun. Hän vietti vuosia Etelä-Amerikassa ja sai ratsuväen korkeimman kunniamerkin. Vuonna 1825 Ferraz palasi Espanjaan ja pääsi useisiin julkisiin virkoihin kenraali Baldomero Esparteron tuella: hän oli Madridin pormestari, Huescan kuvernööri ja puolustusministeri. Maria Kristiinan sijaishallitsijakauden viimeisinä viikkoina Ferraz toimi ministerineuvoston puheenjohtajana.


title: 3G-verkot Suomessa

text: 3G-verkot Suomessa muodostuvat toimiluvan saaneiden kolmen teleoperaattorin TeliaSoneran, Elisan ja DNA:n ylläpitämistä kolmannen sukupolven UMTS-verkoista. Näiden lisäksi Ålands Mobiltelefon AB Ahvenanmaalla ylläpitää 3G-verkkoa maakunnan itsehallinnon periaatteiden mukaisesti.


title: 3G-verkot Suomessa

text: UMTS-verkot otettiin Suomessa käyttöön vuonna 2004. Ne kattoivat aluksi vain pääkaupunkiseudun ja suuret kaupungit.


title: 3G-verkot Suomessa

text: Yleisimmin tunnetun 3G:n määritelmän on luonut ITU-T. Myös 3GPP on osallistunut standardisointityöhön määrittelemällä alkuperäisen 3G UMTS:in. Kolmannen sukupolven matkapuhelinverkoille on ominaista esimerkiksi mahdollisuus videopuheluihin ja vähintään 384 kbps tiedonsiirtonopeus verkosta päätelaitteeseen. 3G-verkko-operaattoreilla on myös WCDMA:ta nopeampi tiedonsiirtojärjestelmä, HSPA, jolla päästään teoriassa jo lähelle kiinteiden laajakaistayhteyksien nopeuksia. Todellinen siirtonopeus voi olla usein vain 70–80 % nimellisestä kaikilla operaattoreilla.


title: 3G-verkot Suomessa

text: Suomessa UMTS-verkot käyttävät 900 MHz ja 2100 MHz taajuuksia. Alhaisempi taajuus mahdollistaa laajan peittoalueen harvemmilla tukiasemilla, korkeampi taajuus mahdollistaa suuremman kapasiteetin taajamissa.


title: 3G-verkot Suomessa

text: Suomessa ei käyty 3G-toimilupien avointa huutokauppaa monien muiden maiden, kuten Saksan ja Yhdistyneen kuningaskunnan tapaan.


title: 3G-verkot Suomessa

text: Suomessa matkapuhelinten penetraatio on 109 % väestöstä, mikä merkitsee kypsää markkinaa yleensä GSM-matkapuhelinten osalta. Keväällä 2007 oli kaikista matkapuhelimista 700 000 3G-puhelimia. Liikenne- ja viestintäministeriö salli kytkykaupan 3G-puhelinten osalta, jotta kalliina pidettyjen 3G-puhelinten myynti lisääntyisi ja jotta muodostuisi markkina 3G-matkapuhelinpalveluille. Keväällä ja kesällä 2007 halpenivat yksinkertaisimmat 3G-puhelimet 100–250 euron hintaisiksi, minkä vuoksi omistusleasingin kaltainen 12 kuukauden tai 24 kuukauden kytkykauppa menetti osittain merkitystään ja laitteiden hinnan sijasta ratkaisevaksi tekijäksi muodostui teleoperaattoreiden tukiasemien levinneisyys ja niiden verkkojen laajentaminen.


title: 3G-verkot Suomessa

text: 3G:tä tiedonsiirroltaan nopeampaa tekniikkaa, HSDPA-tekniikkaa kutsutaan kaupallisesti markkinoinnissa Super-3G:ksi tai 3,5G:ksi.


title: 3G-verkot Suomessa

text: Vaikka matkapuhelinoperaattorit ovat laajentaneet 3G-verkkojaan viime vuosina voimakkaasti, niiden peitossa on edelleen huomattavia aukkoja. Etenkin Pohjois-Suomen alueella on laajoja alueita vailla minkäänlaista 3G-kuuluvuutta. Tällöin esimerkiksi tiedonsiirrossa joudutaan turvautumaan hitaampiin toisen sukupolven GPRS- ja EDGE-yhteyksiin.


title: Samsung SGH-i600

text: Samsung SGH-i600 on Samsungin valmistama 3G-sukupolven älypuhelin, jossa on 3G:n lisäksi myös HSDPA ja WLAN.


title: Samsung SGH-i600

text: Matkapuhelimessa on QWERTY-näppäimistö. Suomessa myös skandinaavinen. Laite käyttää Windows Mobile 5.0 -käyttöjärjestelmää, myös 6.0:aa.


title: Tyttö tuli

text: Tyttö tuli on laulaja Irwin Goodmanin vuonna 1978 julkaistu albumi. Albumi julkaistiin vuonna 2001 CD-versiona. Albumin suurimmiksi hiteiksi nousivat nimikappale ”Tyttö tuli” ja ”Suruton nuoruusaika”.


title: Team Fortress 2

text: Team Fortress 2 on Valven kehittämä ilmainen ensimmäisen persoonan ammuntapeli, joka julkaistiin "The Orange Boxin" mukana 18. lokakuuta 2007. Peli on ladattavissa suoraan Steamistä ja myöhemmin se myös julkaistiin kauppoihin itsenäisenä pelinä. 23. kesäkuuta 2011 Valve ilmoitti "Team Fortress 2":n muuttuvan pysyvästi ilmaiseksi peliksi kaikille jotka sen lataavat Steamistä. Peliä rahoitetaan siihen kuuluvien virtuaalisten esineiden avuilla, joilla voi kustomoida pelihahmoaan. Näitä voi saada satunnaisesti tietyn ajan pelattuaan tai ostaa pelin sisäisestä kaupasta.


title: Team Fortress 2

text: Peliä alettiin kehittää jo vuonna 1998, ja se uhkasi jäädä vaporwareksi. Alun perin pelin oli tarkoitus olla hyvinkin realistinen, mutta lopulta tekijät päätyivät piirrossarjatyyliseen ja humoristiseen yleisilmeeseen. Peli käyttää Source-pelimoottoria, ja on jatko-osa kahdelle pelille: "Quaken" pohjalle tehdylle alkuperäiselle "Team Fortressille" ja "Team Fortress Classicille".


title: Team Fortress 2

text: Peli käyttää Gooch-varjostuksen kaltaista renderöintimenetelmää.


title: Team Fortress 2

text: Peli on joukkuepohjainen moninpeli, jossa sininen ja punainen joukkue taistelevat keskenään. Pelin karttojen tavoitteita ovat muun muassa perinteinen lipunryöstö (lippuna tiedustelutietoja sisältävä salkku), valloituspisteiden hallussapito ja pommivaunun työntäminen. Pelissä on yhdeksän eri hahmoluokkaa, jotka eroavat toisistaan aseistukseltaan ja kyvyiltään.


title: Team Fortress 2

text: "Team Fortress 2":n PC-versio on saanut huomattavan määrän uusia ominaisuuksia julkaisunsa jälkeen ilmaisten päivitysten muodossa. Näihin kuuluvat muun muassa uudet kartat, saavutukset ja vaihtoehtoiset aseet. Valve on tuomassa uudistuksia myös Xbox 360 -versioon, mutta PlayStation 3 -versiota ei enää päivitetä. Käännöksen PC-versiosta PlayStation 3 -versioon teki Electronic Arts.


title: Team Fortress 2

text: Vaikka "Team Fortress 2":n tarina ei ilmene itse pelissä, juoni on paljastettu sarjakuvien kautta pelin virallisilla nettisivuilla.


title: Team Fortress 2

text: Redmond, Blutarch ja Gray Mann syntyivät vuonna 1822 kolmoisveljeksinä rikkaalle englantilaiselle Zepheniah Mannille, joka oli saavuttanut omaisuutensa aseteollisuudella. Gray, joka oli älykäs, tiedostava ja puhekykyinen heti syntymästään saakka, joutui kotkan kidnappaamaksi vuoden 1822 Suuren Kotkavitsauksen aikana vain pari minuuttia synnytyksen jälkeen ja katoaa näin moneksi vuodeksi; Zepheniah salaa Grayn olemassaolon kaikilta muilta. Redmond ja Blutarch olivat äärettömän kilpailuhenkisiä kamppaillessaan iäkkään isänsä suosiosta, tarkoituksenaan periä tämän yhtiö hänen kuolemansa jälkeen. 1860-luvulla he vakuuttelivat Zepheniahin ostamaan yhtiölleen lukuisia maaplänttejä ympäri Yhdysvaltoja (virheellisen uskomuksen mukaan höyrymoottorit toimivat soralla, ja nämä maa-alueet olisivat sitä täynnä), mutta kun he saapuivat paikan päälle selvisi, että alueet olivat pelkkää karua joutomaata. Myöhemmin matkan aikana Zepheniah sairastui lukuisiin eri tauteihin, ja kuoli pian sen jälkeen. Testamentissaan, Zepheniah luovutti sotatarvikeyrityksensä Mann Co.:n adjutantilleen, australialaiselle metsästäjälle Barnabas Halelle ja tiluksensa palvelijattarelleen, Elizabethille. Rangaistuksena harkitsemattomuudesta ja lyhytnäköisyydestä Zepheniahksen testamentti määräsi Redmondin ja Blutarchin jakamaan hyödyttömät maat jotka he olivat pakottaneet hänet hankkimaan. Pian tämän jälkeen Blutarch perusti oman yhtiönsä Builders League Unitedin (BLU) ja palkkasi joukon palkkasotureita valtaamaan maa-alueet kokonaan itselleen; Redmond seurasi esimerkkiä omalla yhtiöllään, Reliable Excavative Demolition (RED).


title: Team Fortress 2

text: Heidän taistelunsa jatkuivat neljä vuosikymmentä, eikä kumpikaan veljeksistä antanut periksi. Blutarch tajusi, että he kuolisivat pian, ja palkkasi insinööri Radigan Conagherin rakentamaan hänelle koneen, jolla hän pystyisi elämään vaikka loputtomiin. Tällä tavalla Blutarch uskoi voivansa voittaa veljensä ja napata alueet itselleen. Myöhemmin Conagher tapasi salaperäisen naisen joka tarjosi hänelle Australium-nimistä arvokasta metallia, jos Conagher vaihdossa valmistaisi Redmondille täysin identtisen koneen. Conagher suostui, mutta myöhemmin näytetään kuinka hän rakentaa vielä kolmannenkin koneen tuntemattomasta syystä.


title: Team Fortress 2

text: RED:in ja BLU:n väliset taistelut jatkuivat yli 60 vuotta; Redmond ja Blutarch palkkasivat joukon uusia palkkasotureita taistelemaan vuonna 1968. Tähän aikaan heidän yhteenottojaan valvoo ”Ylläpitäjä” (Administrator), Elizabethin tyttärentytär, ja australialaisesta Saxton Halesta on tullut Mann Co:n toimitusjohtaja, yhtiön joka välittää aseita kummallekin osapuolelle.


title: Team Fortress 2

text:
Pelin mukana tulee useita virallisia moninpelikenttiä. PC-versioon on päivitysten myötä lisätty useita uusia karttoja, joita ei ole kuitenkaan vielä lisätty konsoliversioihin.
Xbox 360- ja Playstation 3 -versioissa ei voi ostaa tai myydä tarvikkeita. PC-versiossa pelaajat voivat luoda itse aseita tai muita esineitä, mutta niiden pelissä käyttäminen vaatii Valven hyväksynnän. Hahmoille voi ostaa tarvikkeita pelin sisällä "Mann Co." -kaupasta.


title: Team Fortress 2

text: Pelin kartoissa on erilaisia tavoitteita.Myös Add-on-kartoissa, eli ei-alkuperäisissä kartoissa on erilaisia pelityyppejä. Nämä pelityypit ja kentät ovat pelaajien itse muokkaamia ja julkaisemia.


title: Team Fortress 2

text: Pelissä on yhdeksän uniikkia hahmoluokkaa. Jokaisella luokalla on oma pääase ja toissijainen ase. Jokaisella hahmoluokalla on myös luokkakohtainen lähitaisteluase. Joillain luokilla on myös erityiskykyjä, kuten Scoutin mahdollisuus tehdä tuplahyppy. Pelin julkaisun jälkeen hahmoluokille on lisätty useita vaihtoehtoisia aseita, joita voi hankkia esimerkiksi saavutuksia avaamalla, "Mann Co." -kaupasta tai muilta pelaajilta ostamalla. Hahmoluokat on jaettu kolmeen osaan: hyökkäävät, puolustavat ja avustavat luokat. Perinteiset käsikranaatit jätettiin kokonaan pois, jotta hahmoluokkien tasapaino säilyisi järkkymättömänä. Kaikille hahmoluokille on nyt annettu päivitetyt aseistukset. "Team Fortress 2" on saanut kehuja hyvästä hahmoluokkien tasapainotteisuudesta. Hahmoja voi myös verrata kivi, paperi ja sakset -peliin, sillä jokainen hahmoluokka on jollain tapaa voimakkaampi ja heikompi kuin toinen.


title: Team Fortress 2

text:
Hyökkääviä luokkia on kolme.
Scout eli tiedustelija on nopein hahmo, mutta vastapainoisesti sillä on huonoin kestävyys. Scout pystyy tekemään tuplahypyn. Scout valloittaa valtauspisteitä ja työntää kärryjä tuplasti nopeammin kuin muut hahmoluokat. Pääaseenaan hän käyttää Haulinsylkijää, normaalia tehokkaampaa haulikkoa, jonka kantomatka on lyhyempi, sekä toissijaisena pistoolia. Lyömäaseena toimii alumiininen pesäpallomaila, joka on pelin nopein lyömäase.


title: Team Fortress 2

text: Soldier eli sotilas käyttää pääaseena sinkoa ja toissijaisena aseena haulikkoa. Soldierin kestävyys on toiseksi paras kaikista luokista. Ampuessaan itseään jalkojen juureen Soldier pystyy tekemään rakettihypyn, mikä kuitenkin vahingoittaa tätä. Hän käyttää lyömäaseena kenttälapiota.


title: Team Fortress 2

text: Pyro eli pyromaani käyttää liekinheitintä, joka on pelin yksi voimakkaimmista lähitaisteluaseista. Toissijainen ase pidemmille matkoille on haulikko. Lyömäaseena toimii palokirves.


title: Team Fortress 2

text: Puolustavia luokkia on myös kolme.


title: Team Fortress 2

text: Demoman eli räjähdeasiantuntija käyttää kranaatinheitintä ja tahmapommeja, jotka soveltuvat ansojen tekemiseen. Demoman kykenee Soldierin tapaan hyppäämään pitkiä matkoja käyttämällä joko kranaattiensa tai tahmapommiensa aiheuttamaa räjähdystä hyväkseen. Lyömäaseena hän käyttää viskipulloa.


title: Team Fortress 2

text: Heavy eli raskaiden aseiden mies käyttää pääaseenaan 150-kiloista konekivääriä. Hahmolla on suurin kestävyys, mutta vastapainona se on myös hitain yksikkö. Lähitaistelussa Heavy voi käyttää haulikkoa tai nyrkkejä.


title: Team Fortress 2

text: Engineer eli insinööri voi rakentaa vartiotykkejä, jotka automaattisesti tulittavat lähistöllä olevia vihollisia. Engineer voi rakentaa myös apulaitteita, jotka parantavat joukkuetovereita, antavat heille ammuksia ja jakavat Engineereille rakentamiseen tarvittavaa metallia. Engineer voi myös rakentaa teleportteja, jotka lähettävät tiimikavereita lähemmäs taisteluja. Pääaseena on haulikko ja toissijaisena pistooli, joten Engineer ei toimi kovin hyvin tulitaisteluissa, ja jättääkin ampumisen usein vartiotykeilleen. Lyömäaseena toimii jakoavain, jolla voi myös poistaa Spyiden tyhjentäjiä, nopeuttaa rakenteilla olevien rakennuksien valmistumista, kehittää ja korjata sekä omaa että muiden Engineerien koneistoa.


title: Team Fortress 2

text: Viimeiset kolme luokkaa ovat muita luokkia avustavia.


title: Team Fortress 2

text: Medic eli lääkintämies kykenee parantamaan muita pelaajia. Hän saa myös jatkuvasti hitaaseen tahtiin omaa menetettyä kestävyyttään takaisin. Ensijainen ase on injektioneuloja sarjatulena ampuva ase. Toissijainen on Lääkintäase, jolla Medic parantaa joukkuetovereitaan. Parannettuaan hahmoa jonka kestävyys on jo maksimissa, sen kestävyyden voi nostaa väliaikaisesti 150 %:iin, joka näkyy pelaajaa kiertävinä terveyskuvakkeina. Lyömäaseena Medic käyttää luusahaa. Medic voi myös tarpeeksi parannettuaan tehdä itsestään ja parannettavasta kohteestaan vahingoittumattoman kymmenen sekunnin ajaksi, mikä tekee medicistä tarpeellisen hahmon hyökätessä ja puolustaessa.


title: Team Fortress 2

text: Sniper eli tarkka-ampuja toimii parhaiten pitkältä etäisyydeltä, käyttää kiikarikivääriä ja toissijaisena aseena konepistoolia. Kiikarikivääri tekee sitä enemmän vahinkoa, mitä kauemmin Sniper on tähdännyt kiikaritähtäimellä. Sniper saa sen lisäksi aina kriittisen osuman osuessaan tarkkuuskiväärillä päähän, yleensä tappaen vihollisen yhdestä osumasta. Lyömäaseena hän käyttää Kukri-veistä.


title: Team Fortress 2

text: Spy eli vakooja pystyy naamioitumaan miksi tahansa vastustajan joukkueen luokaksi ja muuttumaan hetkellisesti täysin näkymättömäksi. Muuttuessaan vastustajaksi Spyn nimi muuttuu jonkin vastustajan nimeksi, riippuen mikä on Spyn valepuku. Aseina ovat revolveri ja perhosveitsi. Selkään puukottaessa veitsi tappaa uhrin välittömästi, mutta tällöin Spy menettää valeasunsa. Spy pystyy myös asettelemaan tyhjentäjiksi kutsuttuja laitteita vihollis-Engineerien rakennelmiin, jotka imevät niistä energiaa tuhoutumiseen asti, ellei Engineer poista niitä jakoavaimellaan. Spylla on myös vaihtoehtoinen näkymättömyyskello, jolla hän voi milloin tahansa painaa toissijaista tulitusnäppäintä muuttuakseen näkymättömäksi.


title: Team Fortress 2

text: Kaikille hahmoluokille on tehty viralliset ”Meet the Class” -esittelyvideot.


title: Team Fortress 2

text: "Team Fortress 2":ssa on omat musiikkinsa, jotka on säveltänyt Mike Morasky. Päivitysten aikana tuli kaksi uutta lisää.


title: Team Fortress 2

text: Meet the Engineer -videossa soi Wilcon tekemä kappale.


title: Team Fortress 2

text: "Team Fortress 2" sai hyvän vastaanoton pelikriitikoilta. Metacritic ja GameRankings antoivat pelille pisteet: 92/100 ja 92.60%. Monet arviot kehuivat pelin sarjakuvamaisia grafiikoita, kevytmielistä pelaamista, ja hahmoluokkien persoonallisuutta. "PC Gamer UK" huomautti, että monista peleistä puuttuvat nämä ominaisuudet. Samanlaisen arvion antoi myös "GamePro", joka kuvaili peliä yksinkertaisesti hauskaksi. Erityisesti Valven suunnitelema moninpelikartta "Hydro" sai positiivista palautetta, koska se sopi hyvin kaikkiin pelityyppeihin. Pelin tasapainotus, tiimityö ja karttasuunnitelu oli kriitikoiden mieleen. "Team Fortress 2" sai useita palkintoja sen monipelistä graafisesta tyylistä, ja se ansaitsi useita "vuoden peli" palkintoja osana "The Orange Box"-pelikokoelmaa.


title: Eevi

text: Eevi on suomalainen naisen etunimi. Se on Eeva-nimen mukaelma, joka on ollut käytössä 1870-luvulta lähtien. Almanakassa se on ollut vuodesta 1964 lähtien, ja Eevin nimipäivä on samoin kuin Eevankin 24. joulukuuta, jouluaattona. Ortodoksien keskuudessa Eevi on kuitenkin käsitetty lyhentymäksi kreikkalaisperäisestä nimestä Paraskeva, joka merkitsee perjantaita ja tarkoittaa alkujaan "valmistuspäivää".


title: Eevi

text: Joulukuuhun 2018 mennessä Suomessa on Väestörekisterikeskuksen tietojen mukaan ollut 6976 Eevi- ja 909 Evi-nimistä naista. Ennen vuotta 1940 nimi Eevi oli annettu muutamalle pojallekin.


title: Eevi

text: Eevi on myös virolainen naisen etunimi.


title: Kristillinen oikeisto

text: Kristillinen oikeisto on Yhdysvalloissa Ronald Reaganin aikana vahvistunut poliittinen suuntaus, joka yleensä tukee Yhdysvaltain republikaanista puoluetta. Se pyrkii moraalin palauttamiseen kristillis-siveellisten arvojen puolustamiseksi. Liikkeiden näkyvimpiä hahmoja ovat protestanttiset televisiopastorit, jotka saavat runsaasti huomiota hyvien katsojalukujen ansioista.


title: Kristillinen oikeisto

text: Yhdysvalloissa ja muissa englanninkielisissä maissa suuntausta kutsutaan yleisesti kristilliseksi oikeistoksi ("Christian Right"). Joskus käsitteitä kristillinen oikeisto ja uskonnollinen oikeisto käytetään synonyymeina. Myös monissa muissa maissa on uskontoon vetoavia oikeistoja, kuten Intiassa.


title: Kristillinen oikeisto

text: Euroopassa katolilaiseen kirkkoon liittyvällä perinnäisajattelulla ei ole suurta merkitystä Yhdysvalloissa, koska katolilaisuuden merkitys on Yhdysvalloissa erittäin vähäinen verrattuna protestanttisiin herätysliikkeisiin.


title: Jo Van Fleet

text: Catherine Josephine ”Jo” Van Fleet (29. joulukuuta 1915 – 10. kesäkuuta 1996) oli yhdysvaltalainen näyttelijä.


title: Jo Van Fleet

text: Van Fleet syntyi Oaklandissa, Kaliforniassa. Hän voitti vuonna 1954 Tony-palkinnon vaativasta roolistaan Horton Footen näytelmässä "The Trip to Bountiful" ("Matka unelmiin").


title: Jo Van Fleet

text: Van Fleet sai jo ensimmäisellä elokuvaroolillaan ("Eedenistä itään", 1955) Parhaan naissivuosan Oscar-palkinnon. Kyseinen rooli on tulevista tunnetuista elokuvista huolimatta yhä hänen uransa kohokohtia; hänellä on tähti Hollywood Walk of Famella.


title: Jo Van Fleet

text: William Bales oli Jo Van Fleetin aviomies vuodesta 1946 kuolemaansa vuonna 1990. Parilla oli poika Michael. Näyttelijätär kuoli Queensissa 80-vuotiaana.


title: Monique Coleman

text: Monique Adrienne Coleman (s. 13. marraskuuta 1980 Orangeburg, Etelä-Carolina) on yhdysvaltalainen näyttelijä ja laulaja, joka tunnetaan mm. High School Musical -elokuvista. Hän on myös vieraillut muutamassa jaksossa sarjassa Zackin ja Codyn viiden tähden elämää.


title: Tampere-Seura

text: Tampere-Seura ry. on Suomen vanhimpiin kotiseutuyhdistyksiin kuuluva seura, jonka tarkoituksena on kotikaupunkinsa yleinen kehittäminen ja tunnetuksi tekeminen. Kotisivujensa mukaan seura tahtoo välittää tamperelaisuutta sukupolvelta toiselle. Seuran toimisto sijaitsee Tampereella Kauppakatu 1:ssä. Seura julkaisee Tampere-aiheisia kirjoja ja Tammerkoski-lehteä sekä ylläpitää erilaisia harrastuspiirejä.


title: Tampere-Seura

text: Ajatus Tampere-Seuran perustamisesta syntyi piirtäjä Mauri Pesosen ja johtaja Onni Leonard Menanderin välisessä junakeskustelussa 10.5.1937. Herrat keskustelivat Tampereen asioista ja arvioivat, että kaupungin matkailuelämä ja koulupolitiikka kaipasivat kohennusta. Pesonen ja Menander alkoivat suunnitella vuonna 1934 perustetun Helsinki-Seuran kaltaisen kotiseutuyhdistyksen perustamista myös Tampereelle. Seuran toivottiin yhdistävän tamperelaisia yhteiskuntapiirejä ja työskentelevän kaupungin mainostamiseksi ulospäin.


title: Tampere-Seura

text: Aloite edistyi nopeasti. Jo neljän päivän kuluttua Pesosen kutsusta kokoontui sanalle henkilöitä, joiden arveltiin olevan kiinnostuneita Tampereen kehittämisestä entistä merkityksellisemmäksi ja huomattavammaksi muitten kaupunkien joukossa. Neuvottelukokoukseen osallistuivat Pesosen lisäksi varatuomari Kaapo Murros, taiteilija Gabriel Engberg, toimittajat Uuno Sinisalo ja Tapio Hiisivaara, rehtori Kyösti Kaukovalta, päätoimittaja Jaakko Tuomikoski sekä lehtori Lauri Kuusanmäki. Kokouksen osanottajat olivat sen ajan tamperelaisille tuttuja kulttuurielämän ja lehdistön kautta. Neuvottelujen tuloksena asetettiin toimikunta, jonka tuli kesän aikana valmistella sääntöehdotus ja ohjelmaluonnos seuran perustamista varten.


title: Tampere-Seura

text: Tampere-Seuran lopullinen perustava kokous pidettiin 8.12.1937 Tampereen kaupungintalossa. Varatuomari Alpi Rytkösen toimiessa puheenjohtajana hyväksyttiin Tampere-Seuran säännöt ja valittiin väliaikainen johtokunta, jonka tehtäväksi annettiin yhdistyksen rekisteröiminen, mikä saatiinkin tehtyä 13.1.1938.


title: Tampere-Seura

text: Seuran näkyvin toimintamuoto on julkaisu- ja kustannustoiminta.


title: Tampere-Seura

text: Seuran kustannustoiminta on myös 2008-09 saanut tunnustusta: tietokirjailija Pertti Rannan ja graafikko Pekka Rahkosen kaupunkiekologiasta kertova, syksyllä 2008 ilmestynyt "Tampereen kaupunkiekologiaa" palkittiin saman vuoden joulukuussa Pirkanmaan ympäristökeskuksen vuotuisella Pirkanmaan ympäristöpalkinnolla. Kyseinen teos sai Turun kirjamessuilla lokakuussa 2009 Suomen Kotiseutuliiton myöntämän Vuoden 2008 kotiseututietokirjapalkinnon.


title: Tampere-Seura

text: Lisäksi seura julkaisee 8 kertaa vuodessa ilmestyvää Tammerkoski-lehteä.


title: Tampere-Seura

text: Seuran yksi toimintamuoto on erilaiset yleisötilaisuudet. Seura järjestää myös teatterimatkoja Suomessa. Valokuvanäyttelyjä järjestetään seuran omissa tiloissa,Raatihuoneen kivijalassa. Lisäksi seuran puitteissa toimii Tampere-Seuran orkesteri.


title: Tampere-Seura

text: Tampere-Seuran Facebook-sivuilla julkaistaan viikoittain muun muassa vanhoja valokuvia Tampereen katumiljöistä ja tapahtumista.


title: Tampere-Seura

text: Tampere-Seura aloitti kotiseutuaiheisten teosten kustantamisen toimintansa alkuvaiheissa. Seura julkaisi alkuun kotiseutuaiheisia kuvateoksia, kaskukirjoja ja muisteloja Tampereen historiasta. 1980-luvun lopulla kustannustoiminta vilkastui, ja vuoteen 2017 mennessä julkaistuja teoksia oli jo 136. Viime vuosien kustannustoiminta on keskittynyt lähinnä Tampere-aiheisten tietokirjojen ja kuvateosten julkaisuun.


title: Tampere-Seura

text:
"Tiilestä tehty Tampere (2006)"
Käytännössä Tampere muurattiin savesta ennen betonielementin läpimurtoa 1960-luvulla, vaikkakin monet vuosikymmenet jemmasivat punatiilen piiloon rappauksen taakse. Punatiili hehkuu Tampereella muuallakin kuin sen teollisessa kulttuuriperimässä. Teos kokoaa yhteen keskeisen osan Tampereen punatiilistä rakennusperintöä. Tamperetta voidaan hyvällä syyllä kutsua ”punatiilen pääkaupungiksi”.


title: Tampere-Seura

text:
"Tamperelaisen Tiedon Portaat (2008)"
Hakuteos, opas ja näkökulma Tampereen historiaan ja nykyisyyteen. Teos esittelee hakusanoina muun muassa kaupunginosat, keskeiset paikat ja tapahtumat erikoisuuksiakaan unohtamatta. Kirja soveltuu oppikirjaksi, käsikirjaksi tai nopeaan tiedontarpeeseen.


title: Tampere-Seura

text:
"Hämeenkatu – Tampereen sydän (2010)"
Hämeenkatu on jättänyt muistijälkensä moneen sukupolveen. Hämppi on nuorison kohtaamispaikka, tärkeiden historiallisten tapahtumien näyttämö, kaupan ja huvielämän keskus. Tampereen valtasuoni Hämeenkatu on myös suomalaisen yhteiskunnan historiaa ja tamperelaisen rakennuskulttuurin ydintä: kadun varrella voi havaita eri arkkitehtonisten tyylien kirjon tamperelaisen perinteen suodattamana.


title: Tampere-Seura

text:
"Vuosikymmenten havinaa"
Tampere-Seuran vuosikymmenkirjat "Tamperelainen viiskytluku" (2008), "Se oli aikaa... 60-lukua Tampereella" (2000), "60-luvun Tampere" (2014), "Tampereen 70-luku" (2006) sekä "Tampereen Albumi" (2000) ovat varsinainen nostalgiapaketti runsaine kuvineen. Teokset kertovat omilla tavoillaan, mitä merkittävää kullakin vuosikymmenellä Tampereella tapahtui, ja kurkistetaanpa kuvissa myös ihan tavallisiinkin kotioloihin.


title: Tampere-Seura

text:
"Uudet kuvateokset"
Seuran uudenlaisessa kuvateossarjassa on ilmestynyt kolme eeposta: 200-250-sivuiset "Tampereen kuvia" (2007), "Näin muuttui Tampere" (2011) ja "Tampere silloin ennen" (2013) antavat vanhan kuvan puhua jopa aukeaman kokoisena. Pienempi kuva samasta miljööstä näyttää kaupungin muutoksen. Kaksi ensin mainittua ovat loppuunmyytyjä


title: Tampere-Seura

text: Seuran äänenkannattaja on 8 kertaa vuodessa ilmestyvä Tammerkoski-lehti, joka alkoi ilmestyä vuonna 1938. Lehden ensimmäinen päätoimittaja oli varatuomari Kaapo Murros. Nykyinen päätoimittaja on Katriina Avonius. Lehti käsittelee ennen kaikkea Tampereen historiaa, mutta myös nykypäivää.


title: Tampere-Seura

text: Tammerkoski on Suomen vanhin kotiseutulehti. Lehden keskeisintä sisältöä ovat historia-artikkelit ja -muistelot, jotka tallentavat Tampereen historiaa läpi vuosikymmenten.


title: Tampere-Seura

text: Tammerkoski-lehden Facebook-sivujen kautta tiedotetaan lehden tulevista numeroista ja artikkeleista.


title: Keizō Obuchi

text: Keizō Obuchi (, ) oli japanilainen poliitikko, joka toimi maansa pääministerinä vuosina 1998–2000. Obuchi aloitti poliittisen uransa 26-vuotiaana ja oli kaikkien aikojen nuorin Japanin alahuoneeseen valittu henkilö vuonna 1963. Ministeriksi hän nousi ensimmäistä kertaa vuonna 1979 ja nousi vähitellen korkeampiin tehtäviin Liberaalidemokraattisessa puolueessa 1990-luvulla. Obuchi toimi ulkoministerinä ennen valintaansa pääministeriksi.


title: Keizō Obuchi

text: BBC kutsui Obuchia muistokirjoituksessaan ”japanilaisen poliitikon arkkityypiksi”. Hänellä oli terävän neuvottelijan ja konsensuksen rakentajan maine, mutta hänen julkisuuskuvansa oli valju ja varovainen, joten hän sai lempinimen ”herra Tavallinen”. Hänen täytyi pääministerinä auttaa Japanin taloutta toipumaan 1990-luvun lamasta ja esitellä maan kaikkien aikojen suurin talouden tukipaketti.


title: Keizō Obuchi

text: Obuchin poliittinen ura päättyi aivoverenkiertohäiriöön 1. huhtikuuta 2000. Hän vajosi koomaan ja joutui luovuttamaan pääministerin valtuudet Yoshirō Morille 5. huhtikuuta. Obuchi menehtyi kuukautta myöhemmin sairaalassa.


title: Besiki

text: Besarion Gabašvili (, 1750 – 25. tammikuuta 1791), joka tunnetaan yleisesti nimellä Besiki (), oli georgialainen runoilija, poliitikko ja diplomaatti. Hänet tunnetaan ensiluokkaisten rakkauslaulujen ja sankarirunouden kirjoittajana, politiikassa ja rakkaudessa käymiensä seikkailujen lisäksi.


title: Besiki

text: Hän syntyi ja vietti lapsuutensa Tbilisissä, Georgian pääkaupungissa. Hänen isänsä Zakaria oli georgialainen ortodoksipappi ja kuningas Teimuraz II:n tunnustaja. Zakaria ekskommunikoitiin kirkosta ja karkotettiin vuonna 1764, mutta kuningas Erekle II salli Besikin jäädä kuninkaalliseen hoviin, jossa hän sai koulutuksensa ja aloitti uransa leikarina. Hänen varhaiseen tyyliinsä vaikuttivat persialainen runous ja hänen vanhempi aikalaisensa, monikielinen tbilisiläinen armenialaisrunoilija Sajat-Nova. Besikin nuoresta iästä huolimatta hän sai hovissa lukuisia vihollisia, pääasiassa hänen satiiriensa ja erityisesti katolikos Anton I:stä vastaan kohdistettujen loukkausten vuoksi. Huhut Georgiassa ovat liittäneet Besikin myös Ereklen sisar Anaan, joka oli häntä noin 28 vuotta vanhempi, pääasiassa Besikin rakkausrunon "Dedopals Anakhed" (, "Kuningatar Anasta") vuoksi.


title: Besiki

text: Vuonna 1777 katolikos Anton I syytti Besikiä säädyttömyydestä, nimesi hänet antikristukseksi ja tuomitsi hänet kuninkaalle. Konfliktin seurauksena Besiki karkotettiin Tbilisistä, ja hänen täytyi muuttaa Imeretin kuningaskuntaan Länsi-Georgiaan, jossa kuningas Solomon I toivotti hänet tervetulleeksi ja nimitti hänet kanslerikseen. Myöhemmin hän sekaantui lyhyeen sotaan Imeretin kruunusta Solomonin kuoleman jälkeen ja palveli diplomaattina seuraavan Imeretin kuninkaan, Solomon II:n alaisuudessa. Besiki löysi itsensä jälleen sotkeutuneena hovin juonitteluihin. Hänen kiintymyksensä Solomon II:n nuorempaan vaimoon Anaan, omaa sukua Orbelianiin, saattoi hyvinkin olla syy sille, että kuningas lähetti hänet vaarallisille retkille. Viimeinen niistä suuntautui Venäjän keisarikuntaan, ja sen tarkoituksena oli saada Venäjän suojelus Imeretille Venäjän–Turkin sodan aikana. Kolmen vuoden ajan Besiki seurasi venäläistä sotamarsalkka Grigori Potjomkinia kampanjassa osmanien valtakuntaa vastaan, ja kuoli 25. tammikuuta 1791 yhtäkkiä Iașissa Romaniassa, jonne hänet haudattiin.


title: Besiki

text: Besikin myrskyisän elämän ja jatkuvien ulkomaanmatkojen vuoksi monet hänen käsikirjoituksistaan katosivat lopullisesti. Hän kuoli julkaisematta yhtään teosta, mutta satoja kopioita hänen käsikirjoituksistaan kiersi vuosikymmeniä hänen kuolemansa jälkeen; useiden runojen otsikot ja sivuhuomautukset saattavat olla amatöörikopioijien keksintöä.


title: Besiki

text: Besikin monipuolinen runollinen perintö on huomattava musikaalisuutensa ja spontaaniutensa vuoksi. Hänen hienoimmat runonsa – "Sevdis baghs ševel" (, "Astuin melankolian puutarhaan"), "Me mivkhvdi magas šensa bralebsa" (, "Ymmärrän syytöksesi"), "Šašvni šavni" (, "Mustarastaat") ja erityisesti "T'ano t'at'ano" (, "Kauneuden korkeus") sekä "Dedopals Anakhed" – on omistettu intohimoiselle, joskus selkeästi eroottiselle rakkaudelle eleganttiin ja hieman melankoliseen sävyyn. Hänen sankarirunouteensa kuuluvat runot "Asp'indzisatvis" (, "Aspindzan taistelusta") ja "Rukhis omi" (, "Rukhin taistelu") on molemmat omistettu Georgian sotilaallisille voitoille turkkilaisista ja abhasialais–tšerkessiläisistä joukoista. Runossa "Aspindzan taistelusta" Besiki ylistää Georgian armeijan taistelutaitoa Aspindzan taistelussa (1770) ja kehuu prinssi Davit Orbelianin sotilaskykyjä. Orbeliani oli georgialainen etulinjan komentaja ja itsekin runoilija. Samaan aikaan runossa tuomitaan kouriintuntuvasti venäläinen komentaja Totleben, joka oli hylännyt georgialaiset liittolaisensa juuri ennen taistelua. Besiki oli myös satiirisen runouden mestari, mistä "Rdzal-dedamtiliani" (, "Anoppi ja miniä") ja "Tš'abua Orbeliankhe" (, "Tšabua Orbelianista") ovat huomionarvoisia esimerkkejä. Runoilija käytti joitakin uusia keinoja versifikaatiossa sekä kompositiossa ja keksi joitakin uusia sanoja, uudistaen ja rikastaen georgialaista runoutta tuoreilla kielikuvilla. Besiki on jättänyt huomattavan jäljen Georgian kirjallisuuden historiaan. Erityisesti hänen runoutensa on vaikuttanut Georgian 1800-luvun alun romantiikkaan ja toistunut kauden teoksissa useita kertoja.


title: Heijastin

text: Heijastin tai turvaheijastin tai liikenneheijastin tarkoittaa heijastavaa levyä tai muuta rakennetta sekä erityisesti teillä pimeän aikaan liikkujille turvaksi tarkoitettua, valoa hyvin heijastavaa riipuslevyä, vaatetarraa tai vastaavaa. Se on yhdenlainen takaisinheijastin eli valo lähtee enimmäkseen tulosuuntaan.


title: Heijastin

text: Heijastin parantaa jalankulkijoiden sekä muun kevyen liikenteen turvallisuutta pimeällä. Autoilijoiden on vaikea havaita kevyttä liikennettä, varsinkin kävelijöitä pimeässä ja valaistullakin tiellä kevyt liikenne voi jäädä katveeseen. Hyvin valoa heijastavien heijastimien ansiosta autoilijoiden on helpompi huomata tiellä liikkujat. Kaukovaloilla ajava autoilija näkee pimeällä tiellä ilman heijastinta kulkevan henkilön noin 100 metrin etäisyydeltä. Heijastinta käyttävän hän huomaa jopa 300 metrin päästä. Lähivaloilla ajava autoilija havaitsee ilman heijastinta kulkevan henkilön vasta noin 40 metrin etäisyydeltä. Heijastimella varustettu henkilö näkyy 100–150 metrin etäisyydeltä. Vuonna 2003 Suomessa voimaan tulleen lain mukaan jalankulkijan on pimeän aikana tiellä liikkuessaan yleensä käytettävä asianmukaista heijastinta. Heijastimia on vapaasti riippuvia, irrotettavia ja kiinteitä, uusia pehmeitä heijastimia sekä kovia prismaheijastimia.


title: Heijastin

text: Jalankulkijaheijastin tunnetaan hyvin vain Pohjoismaissa. Laitilalainen Coreplast Laitila Oy on maailman suurin jalankulkijaheijastinten valmistaja.


title: Heijastin

text: Jalankulkijan heijastimet määritellään Euroopan unionin henkilösuojaindirektiivin perusteella. Myytävien turvallisuustuotteiden tulee täyttää standardien vaatimukset ja olla CE-hyväksyttyjä. Tyyppitarkastetun heijastimen tunnistaa CE-merkinnästä ja koodista EN 13356. Heijastimen näköisiä esineitä on myynnissä esimerkiksi lelujen CE-direktiivillä ja tällöin tuote ei kuitenkaan heijasta riittävästi.


title: Heijastin

text: Perinteisten heijastinten, kuten erilaisten nauhojen ja riipukkeiden tulee sijaita siten, että lähestyvän ajoneuvon kuljettaja näkee jalankulkijan. Vapaasti riippuva heijastin kiinnitetään siten, että se pääsee vapaasti heilumaan ja pyörimään. Irrotettavia heijastimia ovat ranteeseen tai nilkkaan pujotettavat heijastimet. Kiinteitä heijastimia ovat puolestaan esimerkiksi vaatteeseen tai jalkineeseen kiinnitetyt heijastinmateriaalit. Kiinteidenkin heijastimien pitäisi näkyä joka suunnasta. Jalkoihin ja käsiin sekä riippumaan kiinnitetyt heijastimet näkyvät hyvin, koska ne heiluvat. Perinteinen riippuva heijastin tulee sijoittaa siten, että heijastin on noin puolen metrin korkeudella maasta.


title: Heijastin

text: Jalankulkijaheijastin on suomalainen keksintö. Sen keksi pertteliläinen maanviljelijä Arvi Lehti 1940- ja 1950-lukujen taitteessa. Hänen poikansa toimitusjohtaja Taisto Lehti mallisuojasi suosituksi tulleen lumihiutaleen muotoisen heijastimen, jonka oli suunnitellut tuotesuunnittelija Kalervo Suomela. Taistosta tuli ajoneuvoheijastimia valmistavan Talmun toimitusjohtaja 1970. Talmu toimii nyt osana kansainvälistä ajovalokonsernia nimellä Hella Lighting Finland Oy.


title: Heijastin

text: Aluksi jalankulkijaheijastimet olivat jäykkiä prismaheijastimia, jotka perustuivat samanlaiseen valmistustekniikkaan kuin ajoneuvojen punaiset takaheijastimet eli ”kissansilmät”. 1970-luvun puolestavälistä alkaen alettiin vaatteisiin kiinnitettävissä heijastimissa siirtyä taipuisiin, PVC-kalvosta valmistettuihin heijastimiin.


title: Granulaatti

text: Granulaatti (eng. "granule", "resin pellet" tai "nurdle") eli muoviryyni on raemaiseen muotoon saatettua materiaalia, jota käytetään kestomuovituotteiden valmistuksessa. Muovimateriaalin valmistajan tekemät granulaattirakeet ovat halkaisijaltaan noin 2–5 millimetriä. Ruiskuvalukoneen tai suulakepuristuskoneen sulatus- ja pursotusruuvissa granulaatit sulavat. Muovituotetehtaassa jauhetaan hylkykappaleista hyvin paljon granulaattia kooltaan muistuttavaa jauhetta, joka palautetaan muovimateriaalin kiertoon joko sellaisenaan tai granulaattiin sekoitettuna. Muovituotetehtaassa saatetaan granulaattien joukkoon sekoittaa myös väriainetta masterbatch-muodossa.


title: Granulaatti

text: Muovituotevalmistajille granulaattina oleva muovimateriaali toimitetaan säkeissä tai suuremmille kuluttajille konteissa. Ruiskuvalu- tai suulakepuristuskoneilla on pieni siilomainen säiliö ruuvin päällä, johon granulaatteja voi kaataa, mutta yleisimmin granulaatteja siirretään tai pumpataan tarpeen mukaan automaattisesti ruuvikuljettimilla ja putkissa ilmavirran mukana.


title: Samuel Vincent

text: Samuel Vincent Khouth (s. 5. lokakuuta 1971 North Vancouver, Brittiläinen Kolumbia, Kanada) on kanadalainen ääninäyttelijä, joka tunnetaan parhaiten animaatiosarjasta Ed, Edd n Eddy.


title: Samuel Vincent

text: Kuten monet kanadalaiset ääninäyttelijät myös Vincent on työskennellyt Ocean Group yhtiössä, joka dubbaa usein japanilaisia animesarjoja. Dubbaamisen lisäksi hän on tehnyt alkuperäisiä äänirooleja 1990-luvulta asti ja tehnyt myös satunnaisia esiintymisiä televisiosarjoissa, kuten Viinitila Falcon Crest, Cagney & Lacey, Baywatch ja Da Vincin murhatutkimukset. Hän ääninäytteli myös Flim-yksisarvista My Little Pony-Friendship is Magic-animaatiosarjan jaksossa "The Super Speedy Cider Squeezy 6000".


title: Samuel Vincent

text: Hänen veljensä on näyttelijä Gabe Khouth, joka tekee myös äänirooleja animaatioihin.


title: LudoCraft

text: LudoCraft Oy on vuonna 2006 perustettu ohjelmistoja suunnitteleva ja valmistava yritys. Yhtiö toimi Oulun yliopiston Tietojenkäsittelytieteiden laitoksen pelitutkimusyksikkönä vuodet 1994 - 2006 loppuun saakka kunnes se muutettiin osakeyhtiöksi.


title: LudoCraft

text: Kokeellisena tutkimusyksikkönä LudoCraft tuli tunnetuksi "AirBuccaneers"-modistaan, jossa merirosvolaivojen kaltaiset kuumailmapallot ottavat yhteen muinaissuomalaisessa miljöössä. Modi valittiin kolmanneksi parhaaksi peliksi kansainvälisessä Make Something Unreal -kilpailussa vuonna 2005; saman kilpailun oppilaitossarjassa se valittiin toiselle sijalle. Vuonna 2006 LudoCraft pääsi surrealistisella "Dragonfly Variations" -modillaan Independent Games Festivaalin pelimodauskilpailun viiden finalistin joukkoon ja vuonna 2007 se voitti "Spawns of Deflebub" -modillaan festivaalin Best Other Mod -kategorian.


title: LudoCraft

text: "AirBuccaneerissa" tykeillä ja miinoilla varustettujen kuumailmapallojen kanssa lentävät muinaissuomalaiset talonpojat ottavat metsärosvojen kanssa yhteen. Modin miljöö perustuu suomalaiseen mytologiaan ja nimistöön. Pelaaminen perustuu kahteen joukkueeseen, joista molemmilla voi olla useampi pallo ja niissä usean henkilön muodostama miehistö. Kapteenin lisäksi miehistönä pallossa voi olla tykin lataaja, suuntaaja, laukaisija sekä useita puolustajia ja tähystäjiä. Päämääränä on pudottaa vastustajan kuumailmapallot.


title: LudoCraft

text: "AirBuccaneers" julkaistiin Windowsille Steam-palvelussa joulukuussa 2012. Peli laitettiin ilmaisjakeluun joulukuussa 2014.


title: LudoCraft

text: "PC Gamer" antoi pelille arvosanan 80/100 ja IGN 7,5/10.


title: LudoCraft

text: "Snellman-peli" on vuoteen 1822 sijoittuva, Oulun keskustan ja triviaalikoulut sisältävä virtuaaliympäristö, jossa pelaaja asettuu nuoren J. V. Snellmanin rooliin. Pelin kohderyhmänä on 7–15-vuotiaat nuoret, ja sen on tarkoitus toimia historiallisena oppimisympäristönä, jonka avulla välitetään tietoa J. V. Snellmanista. Peli oli osa J. V. Snellman 200 vuotta -juhlahanketta.


title: LudoCraft

text: "Dragonfly Variations" on surrealistinen "Unreal Tournament 2004" -modi, jossa sudenkorennot ottavat yhteen sirkkojen kanssa. Peli on parhaimmillaan 6–12 pelaajan ryhmässä pelattuna, ja se perustuu taktikointiin, jossa yritetään saada omat ja vastustajan pelaajat liikkumaan itselle parhaisiin paikkoihin.


title: LudoCraft

text: "Spawns of Deflebub" on "Unreal Tournament 2004" -moninpelimodi, joka yhdistää elementtejä polttopallosta, flipperistä, biljardista ja Cthulhu-satiirista. Pelaajalle haaste tulee kyvystä hahmottaa oikeita kulmia nopeasti, liikkua strategisesti oikeisiin paikkoihin ja toiminnan ajoituksesta.


title: LudoCraft

text: Ludocraft tekee pelin elokuvasta "Iron Sky" yhdessä Igiosin kanssa.


title: Mehmed Uzun

text: Mehmed Uzun (1953 Siverek, Turkki – 11. lokakuuta 2007 Diyarbakır, Turkki) oli turkkilais-ruotsalainen kurdikirjailija. Uzun kirjoitti useita kirjoja kurdin, turkin ja ruotsin kielellä. Hän kuului modernin kurdikirjallisuuden johtavimpiin hahmoihin.


title: Mehmed Uzun

text: Uzun joutui pakenemaan vuonna 1977 Ruotsiin, kun hänet tuomittiin vankilaan separatistina toimittuaan kurdilehti "Rizgazin" toimituspäällikkönä. Kurdinkielen käyttö oli vielä tuolloin kiellettyä Turkissa. Tämän pannan Turkin hallitus kumosi vasta vuonna 1990. Vielä tämänkin jälkeen kurdinkielellä ei saanut opetusta ja Uzun sai uudestaan separatistisyytteet vuonna 2000 vaadittuaan kurdinkielistä opetusta. Hän ei ollut kuitenkaan suosittu kurdiradikaalienkaan keskuudessa, sillä hän kritisoi usein kapinallisten väkivallan käyttöä.


title: Mehmed Uzun

text: Pakolaisaikanaan Uzunista tuli Ruotsin kansalainen. Hän vietti Ruotsissa yhteensä 28 vuotta elämästään. Turkkiin Uzun palasi vasta vuonna 2005 sairastuttuaan vatsasyöpään. Uzun kuoli 11. lokakuuta 2007.


title: Mehmed Uzun

text: Uzun oli naimisissa ja hänellä oli kaksi lasta.


title: Oritlampi

text: Oritlampi on Ruokolahden kunnassa valtatien 6 varrella sijaitseva taajama-alue. Alueella asuu noin 270 henkilöä. Alueelta löytyy muun muassa Koivukeskuksen teollisuusalue.


title: Aki Hyryläinen

text: Aki-Mikael Hyryläinen (s. 17. huhtikuuta 1968 Helsinki) on entinen suomalainen jalkapalloilija. Hänen pelipaikkansa oli puolustaja. Hyryläinen on toiminut myös valmentajana.


title: Aki Hyryläinen

text: Suurimman osan pelaajaurastaan Hyryläinen edusti Helsingin Jalkapalloklubia, jossa hän voitti kaksi kertaa sekä Suomen mestaruuden että Suomen Cupin. Ensiesityksensä liigassa hän teki HJK:ssa 1989. Hyryläinen pelasi myös ulkomailla ammattilaisena. Kaudella 1993–94 hän edusti belgialaista Eendracht Aalstia. Hyryläinen palasi sieltä jälleen HJK:iin. Talvella 1995 Hyryläinen oli lähellä siirtoa Englantiin Valioliigan QPR:iin. Siirto kuitenkin kariutui maajoukkuematkalla tulleeseen jalkavammaan. Vuonna 1997 Hyryläinen siirtyi FC Kööpenhaminaan, jossa hän oli voittamassa Tanskan Cupia. Hän edusti Tanskassa myös Viborg FF:ää ja Fremad Amageria. Vuonna 1999 Hyryläinen palasi Suomeen, tällä kertaa HJK:n paikalliskilpailija FC Jokereihin, jossa hän voitti Suomen Cupin 1999. Hänen uransa päättyi jalkavammaan 2001.


title: Aki Hyryläinen

text: Suomen maajoukkueessa Hyryläinen pelasi 25 ottelussa tehden yhden maalin.


title: Aki Hyryläinen

text: Valmentajana Hyryläinen on toiminut kaudella 2001 Jokerien apuvalmentajana tuolloisen päävalmentaja Jan Eversen potkujen jälkeen. Tämän jälkeen hän on valmentanut myös HJK:n A-junioreita. Syyskuussa 2007 Hyryläinen nousi HJK:n päävalmentajaksi, kun Keith Armstrong erotettiin tehtävästä. Hyryläinen ehti toimia tehtävässään kuitenkin vain runsaan kuukauden, sillä alun perin kaudeksi 2008 HJK:n päävalmentajaksi pestattu Antti Muurinen saapui seuraan FC Lahdesta jo loppukaudeksi 2007. Hyryläinen ei Muurisen siirtymisen jälkeen jatkanut enää HJK:n valmennusryhmässä.


title: Aki Hyryläinen

text: Hyryläinen valmistui Helsingin yliopistosta filosofian maisteriksi vuonna 2005 pääaineenaan Suomen ja Pohjoismaiden historia. Hän on työskennellyt vuodesta 2012 lähtien konsulttijohtajana Mercuri Urvalissa, jossa hän työskenteli konsulttina vuosina 2006–2012. Hyryläinen on kuulunut HJK ry:n hallitukseen vuodesta 2001 ja HJK Oy:n hallitukseen vuodesta 2009.


title: Tuontisähkö

text: Tuontisähkö on sähköä, jonka tuotanto tapahtuu jossain muussa maassa ja joka tuodaan korkeajännitteisiä voimalinjoja pitkin kohdemaahan. Tuontisähköllä on merkitystä sähköhuollon toimintavarmuuden, tilapäistarpeen ja kulutuksen huippujen kannalta.


title: Tuontisähkö

text: Suomeen tuotiin vuonna 2005 4,5 % energiasta tuontisähkönä.


title: Yttriumoksidi

text: Yttriumoksidi YO on yttriumin oksidi. Sen tärkein käyttökohde on korkean lämpötilan suprajohteiden valmistus.


title: Yttriumoksidi

text: Yttriumoksidin moolimassa on 225,81 g/mol, tiheys 5,01 g/cm (vesi = 1,0 g/cm) ja CAS-numero 1314-36-9.


title: Teenage Mutant Ninja Turtles (vuoden 2003 videopeli)

text: Teenage Mutant Ninja Turtles on Konamin kehittämä ja julkaisema toimintapeli, joka on julkaistu vuonna . Se perustuu saman nimiseen animaatiosarjaan "Teini-ikäiset mutanttininjakilpikonnat". Pelin tapahtumat keskittyvät animaatiosarjan ensimmäiseen tuotantokauteen.


text: Pelissä voi pelata kaikilla neljällä Turlesilla Leonardolla, Donatellolla, Michelangelolla tai Rafaellolla. Tarinamoodissa voi pelata yhdellä tai kahdella pelaajalla yhtä aikaa. Toinen pelimoodi on kaksintaistelu, jossa Turtlesien lisäksi voi taistella Tikulla, Casey Jonesilla, Hamato Yoshilla, Turtlebotilla, Hunilla, Oroku Sakilla ja Silppurilla. Kun tarinamoodi on pelattu läpi kaikilla neljällä turtlesilla, avautuu Challenge-moodi jossa taistellaan kuusiokulman muotoisessa kehässä kaikkia pelin hahmoja vastaan. Kun pelaaja ensimmäisen kerran voittaa kaikki hahmot, avautuu pelattavaksi hahmoksi Hamato Yoshi sekä tarinamoodiin Tikku. Jos pelaaja pääsee Challenge-moodin läpi alle viidessätoista minuutissa, tarinamoodin voi mennä myös Caseylla.


text: Ensimmäisessä GBA:lle tehdyssä Turtles-pelissä jokaisella neljällä Turtlesilla on omat tasot, joita on yhteensä neljä. Peli seuraa myös hivenen animaatiosarjan tarinaa, joka alkaa Leonardon tehtävällä tarkoituksenaan pelastaa April O'Neil tohtori Baxter Stockmanin luomilta roboteilta ja lopuksi kohdata jättiläisrobotti.


text: Seuraavana on vuorossa Rafaello, joka lähtee ulos Michelangelon ärsyttäessä häntä. Matkalla Rafaellon täytyy taistella purppuralohikäärmeiden jengiläisiä vastaan. Mukaan tulee myös Casey Jones, jonka kanssa käydään kaksi kamppailua. Lopuksi Rafaello kohtaa purppuralohikäärmeen johtajan lohikäärmenaaman yhdessä Casey Jonesin kanssa.


text:
Donatellon seikkailu alkaa, kun Baxter Stockman on luonut näkymättömiä jalkaninjoja, jonka myötä Rafaello on kidnapattu. Donatellon tehtävänä on pelastaa Rafaello.
Michelangelolla on pelin viimeinen tehtävä, jonka hän aloittaa taistellen jalkaninjoja vastaan. Voitettuaan ninjat Michelangelo matkaa maanalaiseen luolaan, jossa hän kohtaa mutanttihirviöitä.


title: H. R. Helin

text: Henrik (Heikki) Reinhold Helin (24. huhtikuuta 1868 Hämeenlinna – 4. joulukuuta 1923 Helsinki) oli suomalainen arkkitehti.


title: H. R. Helin

text: Helinin vanhemmat olivat maalari Henrik Helin ja Olga Maria Nyholm. Hän pääsi ylioppilaaksi Hämeenlinnan lyseosta 1888 ja valmistui arkkitehdiksi Polyteknillisestä opistosta 1892.


title: H. R. Helin

text: Helin oli merkittävä maatalousrakentamisen kehittäjä, joka toimi Hämeenlinnassa Alexander Rogatus Nyströmin kanssa vuodesta 1897 alkaen. Rakennuspiirustuksissa oli usein merkintä "Helin & Nyström". Helin opetti rakennusoppia Mustialan maatalousoppilaitoksessa vuodesta 1896 alkaen ja oli Helsingin yliopistossa maanviljelys-taloudellisen osaston ylimääräisenä opettajana sekä Teknillisessä korkeakoulussa rakennusopin vt. professorina vuosina 1917–1921 Onni Tarjanteen toimiessa ylijohtajana yleisten rakennusten ylihallituksessa. Helin kirjoitti maatalousrakentamisen oppikirjoja ja toimi myös maanviljelyhallituksen arkkitehtina.


title: Xavier Marmier

text: Xavier Marmier (22. kesäkuuta 1808 Pontarlier – 12. lokakuuta 1892 Pariisi) oli ranskalainen kirjailija, tutkimusmatkailija ja pohjoismaisen kirjallisuuden kääntäjä.


title: Xavier Marmier

text: Toimittuaan lyhyen aikaa kirjastonhoitajana Besançonissa Marmier muutti Pariisiin. Hän matkusteli Saksassa ja kirjoitteli Revue germanique -lehteen ja muihin lehtiin. Tämän jälkeen hän osallistui useisiin merellisiin tutkimusmatkoihin sekä Islantiin että Skandinaviaan. Vuonna 1839 hänet nimitettiin Rennesin yliopiston vierasmaalaisen kirjallisuuden professoriksi, mutta jo samana vuonna, muutamaan kuukautta myöhemmin, hän lähti uudelleen matkalle kohden pohjoista. Keskeisenä tavoitteenaan hänellä oli tutustuminen paikalliseen kansanrunouteen ja kansantapoihin ja yleensä kansan elämään


title: Xavier Marmier

text: Kun hän palasi matkalta, joka oli suuntautunut myös Ruotsin ja Suomen Lappiin, hänet nimitettiin Ranskan opetusministeriön kirjastonhoitajaksi. Jälleen hän lähti matkoilla, ja nyt matkat suuntautuivat Alankomaihin, Suomeen, Venäjälle ja Puolaan. Tämän jälkeen hän matkasi Lähi-itään ja Algeriaan. Vuonna 1846 hänestä tuli Sainte-Genevièven kirjaston hallintovirkamies ja lopulta kirjaston pääjohtaja.


title: Xavier Marmier

text: Vuonna 1848 hän lähti Pohjois-Amerikkaan ja suuntasi matkansa myös Etelä-Amerikkaan. Kaikilta näiltä matkoiltaan hän kirjoitti kuvauksia, ja mukana oli myös kirjoituksia kohdemaan ja -alueiden kirjallisuudesta, historiasta ja maantieteestä. Hänen oleskelustaan Kanadassa on tehty kokonaisvaltainen tutkimus


title: Xavier Marmier

text: Marmier valittiin Ranskan akatemian jäseneksi vuonna 1870, ja hän oli jäsenenä akatemian sanakirjakomissiossa. Hän ei ollut vain matkakertomusten kirjoittaja, vaan kunnostautui runouden ja romaanien kääntäjän. Marmier on tullut tunnetuksi eritoten halustaan tehdä ulkomaalaista, erityisesti skandinaavista ja germaanista, kirjallisuutta tutuksi ranskalaisille.


title: Xavier Marmier

text: Marmier vieraili Suomessa kaikkiaan kolme kertaa. Syyskuussa 1838 hän vaelsi Joseph Paul Gaimardin retkikunnan jäsenenä Ruijasta Lapin rajajokia myöten Tornioon ja sieltä Ruotsin rannikkoa pitkin etelään. Vuoden 1839 syksyllä matkareitti oli sama. Alkukesästä 1842 hän matkusti Tukholmasta Turkuun ja sieltä Helsingin kautta Viipuriin ja Pietariin.


title: Albena

text: Albena on kaupunki Bulgariassa, noin kolmekymmentä kilometriä Varnasta.


title: Albena

text:
Albena on Mustanmeren rannalla sijaitseva lomakaupunki. Se sijaitsee suurten mäkien ja kumpujen suojaamassa Batova-joen laaksossa.
Sosialismin kaaduttua Bulgariassa Albena on pääasiassa ollut saksalaisten suosiossa, mutta nykyisin turisteja saapuu runsaasti myös Pohjoismaista. Kaupungin ensimmäiset hotellit avattiin vuonna 1969. Albenassa on runsas ja monipuolinen ravintolatarjonta. Kaupunki on nykyisin myös aidattu.


title: Albena

text: Albenan lähin lentoasema sijaitsee Varnassa. Lentomatka Helsingistä Varnaan kestää noin kolme tuntia.


title: Avainkirjoahven

text: Avainkirjoahven ("Cleithracara maronii") on kirjoahventen "Cichlasomatinae"-alaheimoon kuuluva laji. Se on "Cleithacara"-suvun ainoa laji ja suosittu akvaariokalana.


title: Avainkirjoahven

text: Avainkirjoahven on pieni, kellanruskea ja hieman munanmuotoinen kala. Sillä on kyljissä pieni musta piste, joka joillakin yksilöillä on laajentunut lyhyeksi viiruksi. Kun kala on hermostunut, se muuttuu väritykseltään laikukkaaksi ja painautuu kiviä tai kasveja vasten naamioidakseen itsensä.


title: Avainkirjoahven

text: Avainkirjoahven on kotoperäinen Orinoco-joessa Guyanan ja Ranskan Guyanan alueilla trooppisessa Etelä-Amerikassa.


title: Avainkirjoahven

text: Laji on rauhallinen ja ujo, eikä sitä tulisi pitää yhdessä aggressiivisten lajien kanssa.Suomalaisten harrastajien sivuja:


title: No (kana)

text: の hiraganalla tai ノ katakanalla ovat kaksi japanin kielen kirjoittamiseen käytettyä kana-merkkiä, jotka edustavat samaa tavua. Ne lausutaan , ja ne ovat kana-aakkostojen 25. sijalla ne- ja ha-tavujen välissä.


title: No (kana)

text: Hiragana の ja katakana ノ on johdettu man'yōgana-merkistön kautta kanjista 乃.


title: No (kana)

text: Kanat latinisoidaan samalla tavalla sekä Hepburn-, Kunrei-shiki että Nihon-shiki-järjestelmissä: « no ».


title: No (kana)

text:
Hiragana の kirjoitetaan yhdellä vedolla:
Katakana ノ kirjoitetaan vain yhdellä vedolla:Hiraganaa の on käytetty kiinankielisellä alueella, jossa sitä käytetään modernin kiinan omistuspartikkelin 的 ("de") tai klassisen kiinan omistuspartikkelin 之 ("zhī") sijaan. Tällöin の lausutaan samoin tavoin kuin merkki, jonka se on korvannut. Kanan käytöllä yritetään yleensä erottautua tai luoda "eksoottinen" tai "japanilainen" tunnelma, esimerkiksi kaupallisten brändien yhteydessä. Esimerkiksi 鲜の每日C-hedelmämehussa の voidaan lukea sekä omistuspartikkelina 之 ("zhī"), tai mehua tarkoittavana merkkinä 汁 ("zhī").


title: Fu (kana)

text: ふ hiraganalla tai フ katakanalla ovat kaksi japanin kielen kirjoittamiseen käytettyä kana-merkkiä, jotka edustavat samaa tavua. Ne lausutaan , ja ne ovat kana-aakkostojen 28. sijalla hi- ja he-tavujen välissä.


title: Fu (kana)

text: Hiragana ふ ja katakana フ on johdettu man'yōgana-merkistön kautta kanjista 不.


title: Fu (kana)

text: Merkkeihin voidaan lisätä dakuten, jolloin muodostuvat tavut ぶ ja ブ, jotka lausutaan , tai handakuten, jolloin muodostuvat tavut ぷ ja プ, jotka lausutaan .


title: Fu (kana)

text: Kanat latinisoidaan eri tavoin eri järjestelmissä:


title: Fu (kana)

text:
Hiragana ふ kirjoitetaan neljällä vedolla:
Katakana フ kirjoitetaan vain yhdellä vedolla:


title: Ho (kana)

text: ほ hiraganalla tai ホ katakanalla ovat kaksi japanin kielen kirjoittamiseen käytettyä kana-merkkiä, jotka edustavat samaa tavua. Ne lausutaan , ja ne ovat kana-aakkostojen 30. sijalla he- ja ma-tavujen välissä.


title: Ho (kana)

text: Hiragana ほ ja katakana ホ on johdettu man'yōgana-merkistön kautta kanjista 保.


title: Ho (kana)

text: Merkkeihin voidaan lisätä dakuten, jolloin muodostuvat tavut ぼ ja ボ, jotka lausutaan , tai handakuten, jolloin muodostuvat tavut ぽ ja ポ, jotka lausutaan .


title: Ho (kana)

text: Kanat latinisoidaan samalla tavalla sekä Hepburn-, Kunrei-shiki että Nihon-shiki-järjestelmissä: ほ ja ホ latinisoidaan « ho », ぼ ja ボ latinisoidaan « bo » ja ぽ sekä ポ latinisoidaan « po ».


title: Ho (kana)

text:
Hiragana ほ kirjoitetaan neljällä vedolla:
Katakana ホ kirjoitetaan neljällä vedolla:


title: Swazimaan vaakuna

text: Swazimaan vaakuna on Swazimaan kansallistunnus lipun, moton ja kansallislaulun ohella. Leijona edustaa Swazimaan kuningasta Mswati III:ta ja norsu Kuningataräitiä. Keskellä olevassa Ngunin kilvessä on kaksi keihästä, jotka kuvaavat rauhaa mustien ja vaaleiden välillä. Samaa symbolia käytetään myös Swazimaan lipussa.


title: The Girlie Show Tour

text: The Girlie Show Tour on Madonnan kiertue vuodelta 1993. Se oli Madonnan neljäs kiertue. Konsertti on julkaistu VHS:nä sekä myöhemmin DVD:lle nimellä "The Girlie Show - Live Down Under".


title: Helttakeisarikyyhky

text: Helttakeisarikyyhky ("Ducula galeata") on erittäin uhanalaisena vain Nuku Hivalla Ranskan Polynesiassa elävä kyyhkylintu.


title: Helttakeisarikyyhky

text: Helttakeisarikyyhkyt on hyvin suurikokoinen, tumma kyyhkylintu. Helttakeisarikyyhkyt elävät subtrooppisissa metsissä ja toisinaan niitä tavataan myös appelsiini- ja banaaniviljelmiltä . Linnut käyttävät ravintonaan puiden ja pensaiden hedelmiä erityisesti guavia.


title: Helttakeisarikyyhky

text: Helttakeisarikyyhkyjen kannan suuruudeksi arvioidaan vain noin 150 yksilöä. Suurimmat uhkat, jotka kohdistuvat lintuihin, ovat niiden laiton metsästys, elinalueen tuhoutuminen sekä saarelle tuodut rottalajit erityisesti mustarotat. Helttakeisarikyyhkynaaraat munivat vain yhden munan pesimäkautena, joten kannan lisääntyminen on hidasta.


title: Tykit, taudit ja teräs

text: Tykit, taudit ja teräs: ihmisen yhteiskuntien kohtalot () on vuonna 1997 julkaistu, maantieteen professori Jared Diamondin kirjoittama kirja. Kirja voitti Pulitzer-palkinnon vuonna 1998. Vuonna 2005 valmistui kirjaan perustuva kolmiosainen dokumenttisarja.


title: Tykit, taudit ja teräs

text: "Tykit, taudit ja teräs" pyrkii selittämään sitä, miksi euraasialaiset kansat kokonaisuutena ovat selviytyneet ja valloittaneet muita kansoja. Diamond esittää, että erot kansakuntien voimasuhteissa ja teknologisessa kehittyneisyydessä selittyvät niiden elinympäristöjen erovaisuuksilla eivätkä niinkään kulttuurillisilla tai rodullisilla eroilla.


title: Kuntoutustarveselvitys

text: Kuntoutustarveselvitys on varsinaista kuntoutusohjelmaa edeltävä lääkärin, psykologin ja sosiaalityöntekijän tekemä tutkimus, jolla selvitetään ammatillisen kuntoutuksen käynnistämisen edellytyksiä. Yksilöllisen tilanteen mukaan selvitykseen voivat osallistua myös muut erityistyöntekijät, kuten työelämän asiantuntija, neuropsykologi tai fysioterapeutti


title: Kuntoutustarveselvitys

text:
Kelan kuntoutusstandardin mukaan kuntoutustarveselvityksen tavoitteena on selvittää kuntoutujan kuntoutuksen tarve ja kuntoutumisen mahdollisuudet mahdollisimman varhaisessa vaiheessa. Palveluntuottaja selvittää yhdessä kuntoutujan kanssa hänen fyysistä ja psyykkistä terveydentilaansa ja toimintakykyään suhteessa työelämän vaatimuksiin, sosiaalista elämäntilannettaan ja työtilannettaan. Selvitysten perusteella pyritään löytämään keinoja, joilla työelämässä selviytymisen ongelmia voidaan vähentää tai poistaa ja työkykyä parantaa. Tavoitteena on tiivistetty suunnitelman tarvittavista jatkotoimenpiteistä.
Kuntoutustarveselvitys toteutetaan mahdollisimman lyhyessä ajassa, enintään kolmen vuorokauden aikana. Suositus on, että selvitys toteutetaan avomuotoisesta, jolloin kuntoutuja käy palveluja tuottavassa laitoksessa sovitun aikataulun mukaisesti.
Kuntoutuslaitos nimeää jokaiselle asiakkaalle omaohjaajan, jonka kanssa kuntoutuja voi keskustella kuntoutumiseensa liittyvistä kysymyksistä.
Vuoden 2006 aikana Kela järjesti kuntoutustarveselvityksen 1542 henkilölle, joista syynä oli tuki- ja liikuntaelinsairaus 862 tapauksessa ja mielenterveydenhäiriö 323 tapauksessa. Kuntoutustarveselvitysasiakkaiden keski-ikä oli 51 vuotta.


title: Kuntoutustarveselvitys

text:
Kuntoutusjärjestelmässä on alusta pitäen (1960-luvulta) ollut säädös, jonka mukaan Kansaneläkelaitoksen on selvitettävä henkilön kuntoutustarve viimeistään silloin, kun hänen sairauspäiviensä määrä ylittää 60 lain mukaan korvattavaa vuorokautta. Kuntoutustarveselvitys erillisenä palvelumuotona syntyi vuosina 1996–97 toteutetun Ikääntyneiden pitkäaikaistyöttömien palvelutarveselvitys-hankkeen yhteydessä. Kokeilu toteutettiin kymmenellä paikkakunnalla ja kuntoutustarveselvityksen tekivät paikallisten käytäntöjen mukaisesti työvoimatoimistot ja Kelan paikallistoimistot. Kokeiluhankkeessa kaikki paikkakunnalla asuvat 50–58-vuotiaat pitkäaikaistyöttömät kutsuttiin työkyky- tai kuntoutustarveselvitykseen. Käytäntö laajennettiin vuoden 1998 alusta koko maahan. Vuodesta 2001 lähtien Kelan IP-kuntoutusta, tälle kohderyhmälle suunnattua laitosmuotoista kuntoutusta, järjestettiin vain 50–54-vuotiaille.
Kuntoutustarveselvitys vakiintui palveluksi kuntoutustutkimuksen rinnalla, sen kevyempänä versiona. Osalle kuntoutustarveselvitykseen ohjatuista laaditaan yksityiskohtainen kuntoutussuunnitelma selvityksen perusteella, osa ohjataan perusteellisempaan kuntoutustutkimukseen.


title: The Next Best Thing (albumi)

text: The Next Best Thing on Madonnan järjestyksessä neljäs soundtrack. Se on soundtrack elokuvasta "The Next Best Thing". Se julkaistiin vuonna 2000.


title: Ympäristöjärjestelmä

text: Ympäristöjärjestelmä on organisaation ympäristöasioiden hallintaan tarkoitettu johtamistyökalu, samaan tapaan kuin laatujärjestelmä. Ympäristöjohtamisen keskeisimmät tavoitteet ovat ympäristöasioiden huomioiminen kaikissa yrityksen toimintaan liittyvissä asioissa. EU:n alueella ja ETA-maissa on käytössä EU:n asetukseen perustuva vapaaehtoinen ympäristöasioiden johtamisjärjestelmä, ns. EMAS-järjestelmä, johon kuuluu ISO 14001 -standardin mukainen ympäristöjärjestelmä sekä todennettu ympäristöraportti. ISO 14001- järjestelmän yksi tehtävä on auttaa organisaatioita ympäristöasioiden hoidossa. Ympäristöjärjestelmässä ollessaan organisaatio asettaa ympäristölliset tavoitteet, ryhtyy seuraamaan tavoitteiden kehitystä ja tekemään muutoksia ja parannuksia tavoitteiden toteuttamiseksi.


title: Nyhjää tyhjästä

text: Nyhjää tyhjästä on vuonna 1991 esitetty suomalainen viihdeohjelma. Sarjassa Ryhmäteatterin jäsenet näyttelevät improvisoiden. Sarja uusittiin alkuvuonna 2007 Yle Teemalla.


title: Carl Albert

text: Carl Bert Albert (10. toukokuuta 1908 – 4. helmikuuta 2000) oli yhdysvaltalainen lakimies ja demokraattipoliitikko. Hän edusti Oklahomaa Yhdysvaltain edustajainhuoneessa 1947–1977, ja toimi edustajainhuoneen puhemiehenä 1971–1977.


title: Carl Albert

text: Hänet valittiin edustajainhuoneen enemmistöjohtajaksi 1961, ja hän vaikutti erityisesti terveydenhoitolainsäädäntöön. Puhemieheksi hänet valittiin John William McCormackin jäätyä eläkkeelle. Hän päätti jäädä eläkkeelle kongressista, sen jälkeen kun häntä oli syytetty lahjusten vastaanottamisesta Etelä-Korean tiedustelupalvelun jäseneltä.


title: Juovakääpiöahven

text: Juovakääpiöahven ("Apistogramma trifasciata") on pieni kirjoahven.


title: Juovakääpiöahven

text:
Juovakääpiöahvenen suurin koko on 4–5 cm, naaraat ovat pienempiä kuin koiraat. Kalan normaali yleisväri on vaaleanharmaa, kyljessä selvä leveä musta vaakaraita. Koiras hohtaa sinisävyisenä, naaras muuttuu kutuvalmiina keltaiseksi.
Juovakääpiöahvenia tavataan luonnossa Etelä-Amerikassa: Paraguay- ja Rio Gueapore -joissa.


title: Juovakääpiöahven

text: Juovakääpiöahvenet ovat haaremikaloja; yleensä pidetään kahta naarasta yhtä koirasta kohden. Samassa akvaariossa voi pitää pieniä, rauhallisia kaloja.


title: Juovakääpiöahven

text: Veden on pH-arvon on oltava noin 6,5 ja lämpötilan 20–28 °C. Akvaarion on hyvä olla vähintään 60 cm pitkä.


title: Friday the 13th: The New Blood

text: Friday the 13th: The New Blood on kauhuelokuva vuodelta 1988. Se on seitsemäs osa Perjantai 13. -elokuvasarjassa. Elokuva on pienimuotoinen klassikko lajissaan, ja se mainitaan muun muassa Bret Easton Ellisin kirjassa "American Psycho". Näyttelijä Kane Hodder, jota sarjan fanit ovat kutsuneet parhaimmaksi Jasonin näyttelijäksi, esiintyy tässä osassa ensimmäistä kertaa. Elokuvan on ohjannut John Carl Buechler.


title: Friday the 13th: The New Blood

text: On kulunut 10 vuotta edellisen elokuvan tapahtumista ja Jason on vieläkin Crystal Laken pohjassa. Crystal Lakelle saapuu lapsi nimeltä Tina Shepard, joka omaa telekineettisiä voimia ja hukuttaa niiden avulla vahingossa alkoholisoituneen ja väkivaltaisen isänsä. Kymmenen vuotta myöhemmin, teini-ikäinen Tina edelleen kamppailee syyllisyyden kanssa. Tina palaa järvelle äitinsä Amandan kanssa. Jotta hänen voimiaan voidaan tutkia, hänen psykiatri, tohtori Crews alkaa tehdä sarjan kokeita (sanallinen pahoinpitelyt), jotta Tinan voimat tulisivat esille.


title: Friday the 13th: The New Blood

text: Erityisen järkyttävän istunnon jälkeen, Tina kulkee ja hytisten laiturille ajatellen isänsä kuolemaa. Tina haluaa herättää isänsä takaisin. Sen sijaan, Tina herättää Jason Voorheesin henkiin ja tuhoaa hänen kahleensa. Jason nousee vedestä ja Tina pelästyy niin, että pyörtyy.


title: Friday the 13th: The New Blood

text: Vieressä talossa on ryhmä teini-ikäisiä, johon kuuluu Michael, Russell ja hänen tyttöystävänsä Sandra, Ben ja hänen tyttöystävänsä Kate, Eddie, David Stoner, Robin, Maddy, ja Melissa. Michaelin serkku Nick on kiinnostunut Tinaa, joka herättää mustasukkaisuutta Melisassa, jonka seurauksena hän kiusaa Tinaa. Tina kertoo Nickille, että hän näki hallusinaation, jossa Jason tappaa Michaelin. Samaan aikaan, Jason tappaa oikeasti Michaelin ja Janen, ja myöhemmin tappaa toisen parin metsässä.


title: Friday the 13th: The New Blood

text: Illan tullen Jason alkaa tappamaan muita teininejä. Russellia on isketty kirveellä kasvoihin, Sandra vedetään veden alla, kun hän on uimassa. Maddie murhataan sirpillä navetassa, Benin kallo murskataan paljain käsin, ja Katen silmään työnnetään Benin torvi. Sisällä, Davidiin isketään keittiöveitsi, Robin heitetään ulos ikkunasta, ja Eddie tapetaan machetella. Kun Jason hyökkää tohtori Crewsin ja Amandan kimppuun, mutta Crews työntää Amandan Jasonin terään ja pakenee. Crews ja Tina kohtaavat metsässä ja Crews yrittää valehdella, että Amanda on kunnossa. Tina ei kuittenkaan usko ja lähtee etsiimään äitiään. Silloin Jason tappaa Crewsin trimmaussahalla. Tina löytää äitinsä ruumiin pian sen jälkeen ja hän onnistuu sähköttämään Jasonia. Tna pakenee Jason perässään ja pudottaa talon Jasonin päälle. Hän kertoo Nick ja Melissalle mitä tapahtui, mutta Melissa luulee hänen olevan hullu ja poistuu talosta, mutta Jason palaa ja tappaa hänet kirveellä.


title: Friday the 13th: The New Blood

text: Tina käyttää voimiaan eri tavoin, kuten tuhoaa Jasonin maskin, paljastaen rapistuvat ja epämuodostuneet kasvot. Pitkän taistelun jälkeen mökki räjähtää ja Tina ja Nick luulevat Jasonin kuolleen. Kuitenkin hän on hengissä ja on lähellä tappaa Tinan. Tina onnistuu lopulta herättämään isänsä henkiin, joka hyökkää Jasonin kimppuun ja molemmat vajoavat järven syvyyksiin.


title: Friday the 13th: The New Blood

text: Seuraavana aamuna, Tina ja Nick viedään pois ambulansilla ja joku löytää Jasonin rikkinäisen maskin. Taustalla voi kuulla kaukaa tulevan Jasonin hengityksen.


title: Jason Goes to Hell: The Final Friday

text: Jason Goes to Hell: The Final Friday on kauhuelokuva vuodelta 1993. Sen nimi ("viimeinen perjantai" ) on harhaanjohtava: vaikka elokuvaa markkinoitiin "Perjantai 13." -sarjan viimeisenä, sille on tehty kaksi jatko-osaa. Siinä nähdään Jasonin sisko, jota ei ole mainittu missään aikaisemmissa Perjantai 13. -elokuvissa. Myös Freddy Krueger esiintyy elokuvassa, mutta vain vilauksella. Tämä on sarjan ainoa osa, jota ei ole julkaistu Suomessa DVD:lle.


title: Jason Goes to Hell: The Final Friday

text: Sarjamurhaaja Jason Voorhees palaa Camp Crystal Lakelle. Salainen hallitus houkuttelee Jasonin ansaan ja useat aseistetut FBI miehet räjäyttävät Jasonin palasiksi, tuhoten hänen kehonsa. Hänen lähetetään ruumishuoneelle, jossa Jasonin sielu on yhä hänen sydämmessään. Mutta Jasonin sielu ottaa valtaansa oikeuslääkärin ja tappaja on jälleen mukana pelissä.


title: Jason Goes to Hell: The Final Friday

text: Crystal Lakella on taas teinejä, jotka Jason tappaa. Jason hyökkää kahden poliisin kimppuun, josta tappaa toisen ja ottaa toisen kehon haltuunsa. Samaan aikaan, palkkionmetsästäjä Creighton Duke huomaa, että vain Jasonin sukulaiset voivat todella tappaa hänet lopullisesti, mutta hän palaa omaan muotoonsa, jos hänen sielu menee jonkun sukulaisen sisään. Ainoa elävät Jasonin omaiset ovat hänen sisarpuoli Diana Kimble, siskotyttärensä Jessica ja siskonpoikansa Steven.


title: Jason Goes to Hell: The Final Friday

text: Jason menee Dianan taloon tarkoituksenaan siirtää sielunsa Dianaan. Dianan poika Steven saapuu paikalle ja hyökkää Jasonin kimppuun. Diana kuolee ja Jason pakenee. Steven on syytetty ja pidätetty Dianan murhasta, ja tapaa Duken, joka paljastaa Jasonista kaiken tietämänsä. Steven onnistuu pakenemaan vankilasta. Jessica seurustelee toimittaja nimeltä Robertin kanssa. Steven menee Voorheesin taloon tutkimaan, mutta putoaa mätien lattia levyjen läpi. Robert saapuu paikalle, mutta yhtäkkiä Jason hyökkää hänen kimppunsa ja siirtää sielunsa Robertiin.


title: Jason Goes to Hell: The Final Friday

text: Jessica tapaa Duken Voorheesin talossa yöllä ja Jessicalle annetaan mystinen tikari, jolla hän voi pysyvästi tappaa Jasonin. Sillä aikaa Jason siirtää sielunsa poliisiin ja yllättää kaksikon. Duke tippuu taistelussa kellariin ja Jason on tappamassa Jessican. Onneksi Steven saapuu paikalle ja katkaisee Jasonin kaulan, mutta Jasonin sydän, joka on kasvanut demoniseen muotoon, ryömii ulos poliisista ja menee Dianan ruumiiseen kellarissa. Steven ja Jessica vetää Duken pois kellarista. Jason hyppää lattia lautojen läpi uudelleensyntyneenä omassa muodossaan jääkiekkomaskeineen kaikkineen.


title: Jason Goes to Hell: The Final Friday

text: Steven ja Jessica yrittävät hakea tikarin ja Duke häiritsee Jasonia, mutta joutuu tapetuksi. Jason kääntyy Jessicaan päin, ja Steven tarttuu Jasoniin, jotka taistelevat talon ulkopuolella, kun Jessica hakee tikarin. Jessica puukottaa Jasonia rintaan viime hetkellä, vapauttaen Jasonin "kehojen" sielut. Demoniset kädet purskahtavat ulos maasta ja vetävät Jasonin helvetin syvyyksiin. Ainoastaan Jasonin maski jää maanpinnalle. Steven ja Jessica kävelevät pois helpottuneena auringon noustessa. Myöhemmin koira kaivaa likaa pois Jasonin maskista, mutta jokin pelästyttää sen. Freddy Kruegerin käsi tulee maasta ja vetää Jasonin maskin syvyyksiin. Taustalla kuuluu Freddyn nauru.


title: Palettikääpiöahven

text: Palettikääpiöahven ("Apistogramma panduro") on pieni kirjoahven. Se on löydetty vasta 1997. Kalaa kasvatetaan akvaarioissa.


title: Palettikääpiöahven

text:
Palettikääpiöahven kasvaa noin viisi senttiä pitkäksi. Keltaisenharmaalla pohjavärillä on selvärajaisia värialueita: musta raita kulkee silmän läpi, kirkkaan sininen läikkä sen takana, pyrstössä voimakasta punaista. Keltainen alue naaraan etuselässä on hiukan epämääräisempi. Naaraalla on kyljessä toinen raita joka ulottuu vatsaan asti, koiraalla vain läikkä kyljessä.
Palettikääpiöahvenia tavataan luonnossa Etelä-Amerikassa.


title: Palettikääpiöahven

text:
Palettikääpiöahvenia pidetään pareittain. Se on vilkas kala ja voi olla kokoonsa nähden melko aggressiivinenkin, varsinkin kutuaikana.
Palettikirjoahven on kaikkiruokainen ja tarvitsee myös kasvisravintoa.


title: Perjantai 13. päivä, osa 5 – uusi alku

text: Perjantai 13. päivä, osa 5 – uusi alku ("Friday the 13th: A New Beginning") on kauhuelokuva vuodelta 1985, osa "Perjantai 13." -sarjaa. Elokuvan nimi ”uusi alku” viittaa siihen, että edellistä osaa markkinoitiin sarjan lopetusosana. Elokuvaa levitettiin Suomessa vain DVD:llä.


title: Perjantai 13. päivä, osa 5 – uusi alku

text: Tommy Jarvis tappoi Jason Voorheesin, kylmäverisen tappajan 5 vuotta aikaisemmin, tai ainakin kaikki luulivat niin. Tommy on hankkiutunut mielenterveydelliseen hoitoon Jasonin aiheuttamien traumojen takia. Laitoksessa sattuu välikohtaus jossa ärsyyntynyt potilas tappaa toisen kirveellä. Tämän jälkeen ihmisiä alkaa kadota ja kuolla. Lopulta murhaajaksi paljastuukin ambulanssimies Roy Burns, joka vain esiintyi Jasonina, koska oli mennyt sekaisin nähtyään kuolleen poikansa ruumiin. Fanit olivat äänestäneet tämän elokuvan huonoimmaksi ja olivat katkeria tästä juonenkäänteestä.


title: Satelliitti (täsmennyssivu)

text: Satelliitti voi tarkoittaa seuraavia asioita:


title: Mauga Silisili

text: Mauga Silisili on vuori Samoalla ja maan korkein kohta. Silisili sijaitsee keskellä Savai’in saarta ja sen korkeus on 1 858 metriä.


title: Tšogha Zanbil

text: Tšogha Zanbil () on muinaisen Elamin kuningaskunnan pyhän kaupungin rauniot Iranissa, Khūzestānin maakunnassa. Tšogha Zanbililin zikkurat on Iranin ainoa jäänne Elamin kuningaskunnasta ja kokonaisuudessakin merkittävimpiä jäänteitä. Rauniot on listattu Unescon maailmanperintöluetteloon.


title: Tšogha Zanbil

text: Kaupunki ja zikkurat rakennettiin noin 1250 eaa. Ne rakennutti Elamin kuningas Untaš-Napiriša ja kaupunki tunnettiin tuolloin nimellä "Dur Untaš". Ziggurat oli kooltaan 105 metriä × 105 metriä ja korkeudeltaan luultavasti 52 metriä. Rakennuksessa oli viisi tasoa, ja huipulla oli Inšušinakille pyhitetty temppeli. Kaupungin rakentamisessa oli mukana kymmeniätuhansia työmiehiä muurareista arkkitehteihin. Rakennukseen käytettiin miljoonia tiiliä ja 5000 kiveen on kirjoitettu elamilaista kirjoitusta. Koristuksia on tehty kuparista, ja osa muurista on lasitettu lapislatsulilla.


title: Tšogha Zanbil

text: Vaikka kaupunkia ei saatu koskaan valmiiksi, se oli elamilainen temppeli 700 vuoden ajan. Assyrian kuningas Assurbanipal tuhosi rakennuksen vuonna 650 eaa.